Bilbo, LGTBIQ+ harrotasunaren nazioarteko egunarekin - Deia\nBilbo, LGTBIQ+ harrotasunaren nazioarteko egunarekin\ndeia.eus 22.06.2020 | 11:39\n#NikUlertzenDut kanpainaren karteletariko bat. Bilboko Udala\n#NikUlertzenDut kanpainaren karteletariko bat.\nBILBO. Urtero legez, Bilboko Udalak LGTBIQ+ harrotasunaren nazioarteko egunarekin bat egingo du aste honetan zehar. Aurrera eramango diren ekintzen artean, eraikin nagusiaren aurrealdea ostadarraren banderaren koloreekin argiztatuko da, besteak beste.\nOspakizun horren kariaz, Udalak berriro abiarazi du #UlertzenDut #YoEntiendo kanpaina, zeina Lesbofobiaren, Transfobiaren, Bifobiaren eta Intersexfobiaren, kontrako nazioarte egunean aurkeztu baitzuen (maiatzaren 17an), hartara Bilboko jendartean giza eskubideen inguruko oharmena eragitearren engoitik ere.\nMaiatzaren 17ko kanpaina hartan protagonista izan ziren hiru pertsonen erretratuari beste zortzi erretratu gehitu zaizkie, Bilboko herritarren profil desberdinak aurkezten dituztenak. Erretratuek pertsona bakoitzari egiten diote dei, sexu-orientazioa edo genero-identitatearen adierazpena edozein duela ere, dibertsitatearen alde ager dadin, eta modu esplizituan eta positiboan ager dezan LGTBIfobiaren adierazpen ororen aurka dagoela.\nUdalak agerira ekarri nahi ditu LGTBIQ+ kolektiboa osatzen duten pertsona horiek guztiak, zeintzuk, "urteokaz, borrokan jardun baitira, arren eta gaur bezalako egun batean herritar guztiek izan dezaten askatasuna kalera harrotasunez ateratzeko dibertsitatea agerira ekar dadin aldarrikatzera, atzean utziz LGTBIQ+ kolektiboak historian zehar jasan behar izan dituen pertsekuzioa, lotsa eta umiliazioa", adierazi dute. Gainera, LGTBIQ+ giza eskubideen berdintasunaren aldeko orain arteko bidean lortu direnak aitortzen ditu, eta baita ere nola egin den bidea gizarte bidezko eta libreago batean aurrera eginez; hala ere, adierazi dute beharra dagoela aurrerantzean ere lan egiteko jokabide baztertzaile edo bortitz oro desagerrarazteko, pertsonek beren sexualitatea eta nortasuna libertatez eta segurtasunez bizitzeko duten eskubidea kaltetzeko edo suntsitzeko helburua duen jokabide oro desagerrarazteko.\nUrtero-urtero, ekainean, Udalak lagun egin nahi izaten dio Bilboko BIQ+ komunitateari egun horretan, 1969an AEBn New Yorkeko istiluak oroitzen baitira, zeintzuekin hasi baitziren LGTBIQ+ mugimenduaren aldeko aldarrikapena eta borroka, nortasuna eta sexualitatea duintasunez bizitzeko eskubidearen alde.\nBERDINTASUNA BALIOEN HIRIAN\nKanpaina hau Udalarentzat estrategikoak diren bi proiekturen barruan sartzen da: Bilbao Balioen Hiria eta Nazio Batuen 2030 Agendaren Garapen Jasangarriko Helburuak. Horien bidez, balioak garapen-eragile dituen hiri bat eraikitzen lan egiten da. Izan ere, giza eskubideen errespetua, elkartasuna, berdintasuna, aniztasuna eta inklusioa dira Bilboko bizikidetzaren oinarria.\n#UlertzenDut #YoEntiendo izeneko kanpaina hau formatu digitalean zabalduko da www.bilbao.eus web orrian eta Udalak sare sozialetan dituen kontuetan.


Pentsio duinen aldarria plazaratu dute - Noaua.eus\nPentsio duinen aldarria plazaratu dute\nNoaua Aldizkaria 2018-10-25 21:16\nPentsio duinen aldarriak usurbildarrak plazara aterarazi ditu ostegun arratsalde honetan, Usurbilgo Gure Pakea, Santueneko Gure Elkartea eta Aginagako Arrate jubilatu elkarteek deituta. Ondoko irudian, Mikel Laboa plazan egin duten elkarretaratzea.\nGipuzkoako Pentsiodunen Birarekin bat eginez, pentsio duinen aldeko martxa egin zuten urriaren 4an Usurbildik Lasartera. Usurbilgo Gure Pakea, Santueneko Gure Elkartea eta Aginagako Arrate jubilatu elkarteek deituta, Ingemarretik abiatu, Kaxkoa zeharkatu eta Kalezarretik Troiara jaitsi eta N-634 errepidea zeharkatuz, Lasarterantz jo zuten.\nBidean, iragarria zuten moduan, hainbat geldialdi egin zituzten; lehenengoa Usurbilgo udaletxean. Bizi duin baten aldeko eskaerak biltzen zituen gutuna helarazi zioten Usurbilgo alkate Xabier Arregiri, udalbatzak aztertu eta bozkatu dezan.\nTroian egin zuten bigarren geldialdia, N-634 errepideko zonalde honetako pasabidean, herriko puntu beltzetako batean. Puntu Beltzik Ez! Usurbil seguru eta jasangarriaren alde lanean diharduen herri plataformak, aipatu martxarekin bat egin eta bilgune honen aldarria N-634 errepidera zabaldu zuten; errepidea moztu zuten.\nIrudiotan jaso genuen urriaren 4ko martxa:\nUrriaren 4ko pentsiodunen martxa


Miguel Ángel Orgaz Orgaz – Mapa del terror\nMiguel Ángel Orgaz Orgaz\nLanbidea: Deutz Iberian mekinakaria\nAtentatuaren data: 11/03/2004\nHiltzailea: Terrorismo Islamista\nMiguel Ángelen proiektu guztiak amaitu ziren martxoaren 11ko atentatuan. Etxebizitza berria ia prest zeukan eta neskalagunarekin bizitzeko irrikitan zegoen. 16 urte zeramatzaten elkarrekin. Bien bitartean, amarekin eta anai-arrebekin bizi zen Valdilechan, hiriaren hegoaldean. Tres Cantos udalerriko Deutz Iberia enpresan lan egiten zuen mekanikari bezala.\nTrenean mekanikari buruz irakurtzea gustatzen zitzaion. Traktoreetako diesel motorrei buruz asko zekien eta bere lanbideari buruzko ikastaro ugari egiten zuen. Senideek albistea jakin zuten telefonoz deitu zietenean.\n2004ko martxoak 11 osteguna zen. Egun hartan, Madrilen, Al-Qaeda taldeko terroristek 13 lehergailu ipini zituzten Renfe konpainiaren Aldiriak zerbitzua eskaintzen zuten lau trenetan. 7.37tik 7.39ra bitartean, aukeratutako trenak Atocha, El Pozo del Tío Raimundo eta Santa Eugenia geltokietan eta Téllez kalean zeuden. Tarte horretan 13 lehergailuetatik 10-k eztanda egin zuten eta, guztira, 191 pertsona erail zituzten. Gutxi gora-behera beste 1.500 pertsona ere zaurituak suertatu ziren. Espainiako historiako atentaturik latzena izan zen. Egun batzuk geroago, 2004ko apirilak 3an, Poliziako GEO taldeko kideei Leganés udalerriko etxe batera sartzea agindu zieten atentatuaren arduradunak han ezkutatzen omen bait ziren. Terroristek bere buruaz beste egin zuten 20 kiloko lehergailuak eztandaraziz. Hedatze-uhinak GEO baten heriotza eragin zuen eta bera da M-11ko zerrenda luzea ixten duen 192. biktima.\nCalle de Téllez, 28007 Madrid, Madrid, España


[Erreportajea] Hamaika emanaldik osatuko dute udako kultur agenda : Bidasoko Hitza\n[Erreportajea] Hamaika emanaldik osatuko dute udako kultur agenda\nUztailaren 2tik abuztuaren 27ra bitarteko egitaraua aurkeztu du aste honetan udalak. Jaiei dagokienez, iaz baino kultur ekitaldi gehiago iragarri arren, egoera aztertzen ari direla adierazi dute.\nPsilocybeen taldeak Erreginaren Baluartean iazko udan eskainitako kontzertua.\n2021eko udari begira antolatutako kultur eta aisialdi jardueren berri eman du aste honetan Hondarribiko Udalak, Txomin Sagarzazu alkatearen eta Juan Luis Silanes Kultura zinegotziaren bitartez. Uztailaren 2an hasi eta abuztuaren 27ra arteko agenda da aurkeztutakoa, herriko festetan zer-nolako egitaraua atondu ahal izango duten aztertzen ari baitira oraindik. Hala ere, kultur ekitaldi gehiago izango direla aurreratu zuten agintariek.\nHondarribiarrei zein bisitariei zuzendutako plangintza dela zehaztu zuen Sagarzazuk. Aforoak malgutzeko Iñigo Urkullu lehendakariak plazaratutako dekretuaren inguruan, erabakirik ez dutela hartu erantsi zuen alkateak.\nKontingentzia eta segurtasun planei erreparatuta, Itsas Etxea Auditoriuma, Kasino Zaharra eta Erreginaren Baluartea izango dira jardueren agertoki nagusiak. Aire librean garatutako ekitaldiak lehenetsiko direla zehaztu zuen Silanesek, eta eguraldiak behartuta aldaketarik egin beharko balitz, Soroetako pilotalekura, eta beharren arabera Jostaldira lekualdatuko dituztela adierazi zuen.\nZabaldutako informazioaren arabera, 28 izango dira denera antolatutako ekitaldiak: hamalau musikarekin lotuak egongo dira, hiru dantzarekin, lau zinemarekin eta zazpi hainbat diziplinetakoak izango dira, hala nola, arte eszenikoak, Bidasoa Folk jaialdia edota Herri Giroa bezalako artisau azoka.\nHondarribiko sortzaileei «aukera berezia» emango zaiela ere jakinarazi zuen Silanesek. Hala, nabarmendutakoen artean, ondokoak aipatu zituen: Maria Rallo Muguruza organo jotzailea uztailaren 17an; Sorotan Bele gogoan izenpeko ekitaldia Gorka Sarriegi, Urbil Artola eta Hondarribia Hiria Musika Bandaren eskutik uztailaren 18an; edota Eskifaia eta Xatz abesbatzen udako kontzertua uztailaren 30ean. Ekitaldi guztietarako sarrerak ordainpekoak izango dira. Kultur ekitaldiei «garrantzia» emateaz gain, sarrerak hartu eta emanaldira bertaratzen ez direnen kopurua murriztea da horren helburua.\nAntolatutako emanaldiak 19:00etan hastea aurreikusi badute ere, ordutegi batzuk zehazteke daudela oraindik edo aldaketak izan ditzaketela bukatu zuen Silanesek.\nBertan kontsulta daitezke uztaila eta abuzturako aurreikusitako ekitaldiak.


ikasbil.eus: Aldizkari Digitala: Mikel Laboa, tradizioa eta abangoardia uztartu zituen kantaria\nBernardo Atxaga idazleak dio tradizioa eta abangoardia uztartu zituela. Bere diskoen artean, 1974ko Bat-hiru da arrakastatsuena, euskaldun askok ezagutu eta buruz dakizkien hainbat kantarekin (bereziki, Txoria txori); disko hori Euskal Herriko historian izan den diskorik hoberena izendatu zuten komunikabide ezagun batek egindako bozketa batean.\nMikel Laboa Mantzisidor Donostiako Parte Zaharrean jaio zen, 1934an, II. Errepublika garaian. Espainiako gerra zibilaren ondorioz, aitak Bordelera ihes egin behar izan zuen eta Mikel ama eta senideekin Ispasterrera (Bizkaia) joan zen. Gerra amaieran, Donostiara itzuli ziren berriro. Donostian bertan egin zituen lehenengo ikasketak, eta tarteka etenaldiak egin behar izan zituen osasun-arazoak zirela-eta (geroago, Medikuntzako karrera ikastean, ere gertatu zitzaion horrelakorik). Garai horretan ezagutu zuen bere emazte eta lankide Mari Sol Bastida. Aitak Mikel abokatua izatea nahi bazuen ere, medikuntza ikasi zuen. Nafarroan egin zituen Medikuntzako ikasketak eta Bartzelonan Haur Neuropsikiatriako espezialitatea. 1967an, Donostiako San Miguel Patronatuan hasi zen lanean, haurren neuropsikiatra gisa.\nBere emazte Mari Sol Bastidarekin.\nLehen diskoa, 1964an.\nJendaurrean lehenengo aldiz Zaragozan abestu zuen, euskal ikasleek antolatutako jaialdi batean. Medikuntza-ikasketak bukatu eta Bartzelonako ospitale batean praktiketan zegoela, harremanak izan zituen hango Nova Canço mugimenduko abeslariekin: Pi de la Serra, Raimon, Lluis Llach, Maria del Mar Bonet, Joan Manuel Serrat… Garai horretan, Palau de la Música Catalana teatroan abestu zuen Benito Lertxundi eta Lourdes Iriondorekin batera.\nMikel Laboak 1964an argitaratu zuen lehen diskoa: Azken. Disko horretan zegoen, beste hiru abestirekin batera, O Pello Pello! kanta ezaguna. Garai hartan, Gabriel Aresti poetak Harri eta Herri poema-liburua argitaratu zuen, eta Jorge Oteizak Quosque tandem saiakera-liburua. Garai horretan beste hiru disko argitaratu zituen Laboak –single deitzen ziren horietakoak–, herri-kanta (Haika mutil), eta idazle garaikideen letrekin osatuak: Gabriel Aresti (Egun da Santi Mamiña), Bertolt Brecht (Liluraren kontra) eta Daniel Landart (Zure begiek)\nEz Dok Amairu taldea\nKatalunian piztu zitzaion Mikeli talde bat sortzeko gogoa, eta beste abeslari eta artistekin harremanetan jartzen hasi zen. 1965ean ezagutu zituen Benito Lertxundi, Lourdes Iriondo eta Joxean Artze poeta.\nJorge Oteizari egindako bisita batean, hark proposatu zien osatu nahian zebiltzan taldearentzako izena: Ez Dok Amairu.\n1966an eman zuen Ez Dok Amairu taldeak lehen kantaldia jendaurrean, Hernanin. Lehenago aipatutako Lourdes Iriondo, Benito Lertxundi, Joxean Artze eta Laboaz aparte, Xabier Lete, J. A. Irigaray eta beste zenbait lagun zeuden talde hartan. Talde horrek euskal kanta tradizionala eta berria uztartu nahi zituen. Ez Dok Amairu taldearen emaitzarik onena eta deigarriena Baga, biga, higa ikuskizuna izan zen. Ikuskizun hori elementu askok osatzen zuten: dantza, testu zahar eta berriak kantatuak eta errezitatuak, txalaparta, alboka... Mikelek berak badu izen bereko kanta, oso ezaguna dena. Bi urtez jardun zuten taldekoek Euskal Herriko zenbait lekutan eta baita kanpoan ere: Bretainian, Paben, Bartzelonan… 1972an Ez Dok Amairu desegin egin zen.\nEz Dok Amairu taldeko zenbait kide, Atahualpa Yupanqui (ezkerretik hirugarrena) eta Paco Ibáñez (zutik, eskuinekoa) kantariekin: Joxean Artze (ezkerretik bigarrena), Benito Lertxundi (laugarrena), Mikel Laboa (seigarrena), Jose Angel Irigarai (zazpigarrena), Xabier Lete (makurtuta, ezkerrean) eta Lourdes Iriondo.\nDisko berriak eta kontzertuak ematen\nBat Hiru, bere lanik arrakastatsuenetakoa.\nUrte batzuk geroago, 1974an, LP bikoitza eman zuen argitara Mikelek, Bat-Hiru izenekoa; deigarria da nola Laboaren disko askok zenbaki bat daukaten izenburu. Bertan daude Laboaren kantu ezagun asko: Txoria txori, Pasaiako herritik, Haize hegoa… Txoria txori euskal abestirik ezagunenetakoa da (abeslari askok egin dituzte bertsioak). Hitzak Joxean Artzek idatziak dira; doinua, berriz, Mikel Laboak sortua. Artzek paperezko ezpainzapi batean idatzi zuen poema, Donostiako Parte Zaharreko taberna batean; Laboaren emazteari gustatu, ezpainzapia etxera eraman eta Mikelek musika jarri zion.\nEspainiako Trantsizio-garai hartan, Ikimilikiliklik ikuskizunarekin ibili zen jaialdiak ematen; Laboaren kantez gain, Artzeren poema espazialak eta Zumeta margolariaren txoriek osatzen zuten ikus-entzunezko emankizun hori. Garai horretan, 1976an, ekitaldi erreibindikatibo batzuetan ere parte hartu zuen Mikelek: Herri Irratiak antolatutako 24 orduak euskaraz ekitaldian, beste abeslari eta artista askorekin batera Donostiako Anoetako belodromoan, eta Euskaltzaindiak antolatutako Bai euskarari izeneko festan, San Mameseko futbol-zelaian.\nLluis Llach kantari katalanarekin batera ere bira egin zuen Laboak Hego Euskal Herriko lau hiriburuetan barrena. Bira horretan estreinatu zuen Komunikazio-inkomunikazioa izeneko esketx zirraragarria; bertan, J. Sebastian Bach, Amalia Rodriguez, Ataualpa Yupanqui, Bob Dylan eta zenbait hizkuntza eta sasi-hizkera tartekatzen zituen.\n1979an etenaldi bat egitea erabaki zuen bere zuzeneko emanaldietan, bost urte iraungo zuena. Hala ere, jarraitu zuen diskoak argitaratzen: 1980an beste LP bikoitz bat argitaratu zuen, Lau-Bost izenekoa (besteak beste, Izarren hautsa (Leterena) eta Langile baten galderak liburu baten aurrean (Bertolt Brecht) kantak daude bertan).\nHarreman handia izan zuen Lluis Llachekin eta Nova Canço mugimenduko jendearekin.\nBerriro kontzertuak ematen\nBost urteko etenaren ondoren, 1984an itzuli zen zuzeneko kontzertuetara; Iñaki Salvador pianistarekin aritu zen handik aurrera kontzertu eta diskoetan. Laboak eta bere taldeak kontzertu asko eskaini zituzten gainezka egon ohi ziren antzoki eta frontoietan, baina, 1985ean, gaixotasun baten ondorioz, lan gutxiago egitea egokitu zitzaion. Urte berean erabat utzi zituen psikiatra-lanak.\nHalere, jarraitu zuen diskoak plazaratzen. 1984ean, Sei izeneko LPa, hamar kantaz osatua, Lekeitioak deiturako LP bikoitza grabatu zuen 1988an, tankera esperimentaleko kantez osatua, eta hurrengo urtean, 12 izeneko diskoa argitaratu zuen (azken horretan daude, besteak beste, Antzinako bihotz –Bernardo Atxagaren letra–, eta Cherokee, Lekeitio 8).\n1990ean bidaia bat egin zuen Kubara, hemengo kulturaren alderdi batzuk erakusteko, zenbait artistarekin batera: Ruper Ordorika, Hertzainak, B. Atxaga, Zumeta, Karlos Argiñano... Rock-belaunaldi gazteko zenbait taldek disko bat eskaini zioten Mikeli –Txerokee, Mikel Laboaren kantak–, haren kanten bertsio moderno eta bitxiekin.\nLau urte grabatzeke egon ondoren, 14 izeneko diskoa kaleratu zuen eta Zuzenean izenekoa 1997an. Bestalde, ahaztezina gertatu zen Donostiako Orfeoi eta Euskadiko Orkestra Sinfonikoarekin batera Donostiako Anoeta estadioan emandako kontzertua; bertan bere bi kanturen bertsio apartak sortu ziren: Txoria txori eta Baga biga higa kantenak, hain zuzen ere.\nLaboak soinu-banda jarri zion Julio Medem zuzendariaren Euskal Pilota filmari. Nömadak Tx izeneko filmari ere eman zion bultzada; filmean, bere kanta baten bertsioa egiten dute txalapartaz: Martxa baten lehen notak; Donostiako Zinemaldian estreinatu zen filma, 2006an. Plazaratutako azken diskoetako bat Xoriek 17 izenekoa da; bertan B. Atxagak errezitatutako kanta zoragarri bat dago, Xorien heriotza (ondoan).\nJendaurrean eskaini zuen azken kontzertua 2006ko uztailean izan zen, Donostiako Zurriola hondartzan, Bakearen aldeko kontzertua deiturikoan, Bob Dylanekin batera.\nMikel Laboa ez zen berritsua, baina bai umore onekoa. Mari Sol emazteak kontatzen du nola haren bizitzako azken egunetan, jada gaixo zegoela, jendeak galdetzen zionean zer moduz zegoen, Mikelek erantzuten omen zuen: “Txar guztiak kenduta, ondo”, edo “Lourdesera joan beharko dut, ea sendatzen naizen”. Euskal Herriko Unibertsitateak urrezko domina eman zion 2000. urtean eta Gipuzkoako Foru Aldundiak 2008an. Urte berean hil zen Mikel Laboa, abenduaren 1ean.\nMikel Laboa Euskal Herriko artistarik handienetakotzat jotzen da. Ondo baino hobeto asmatu zuen tradizioa eta berrikuntza txertatzen; euskal kanta herrikoi eta poeta garaikideen bertsoak zabaltzen eta jendeak ezagut ditzan ahalegin handia egin zuen.


Bere ibilbide luze eta abenturagarrian bi etapa nabarmentzen dira: lehenengoan 14 bolumen eman ziren argitara 1921 eta 1935 urtean bitartean. Gerrate zibilaren eta bertako zuzendariaren eta lankideen atzerriratzearen ondorioz argitarapena eten egin zelarik, bigarren etapan abiatu zen Aranzadi Zientzi Elkartearen argitarapen gisa eta fundatzailearen zuzendaritzapean. 1955tik 1981ra arte doan etapa honetan 16 bolumen eman dira argitara. Eusko Ikaskuntza osoki 1978 urtean berreraiki zelarik, eta Aranzadi Zientzi Elkartearekin adostasunean, Eusko Folklorearen Urtekaria berriro ere Eusko Ikaskuntzaren argitarapen izatera iragan zen. 1988ko urtean Eusko Ikaskuntzak, fundazio ondasun gisa, Eusko Folklorearen Urtekaria ematen dio Jose Miguel de Barandiaran Fundazioari.\nUrtekariak euskal etnografia alorrean egindako ikerlanak jasotzen ditu funtsezki, nahiz eta bolumen batzuetan historiaurre eta paletnografia alorretako ikerlanak ere sartzen diren barnean.\nEgundaino argitaratu diren 49 bolumenek etnografi material-bilduma osatzen dute eta tradiziozko euskal kultura ikertzen ari direnentzako ezinbesteko dira kontsultarako.\nAldizkari honetako lankideen artean, beste batzuen artean, J.M. Barandiaran, M. de Lekuona, T. de Aranzadi, Caro Baroja, Jesus Mari Larrea, J. Agirre, J. Garate, Juan Garmendia, G. Lacombe, A. Irigarai, Gerardo Lopez de Guereñu, Thalamas Labandibar, J.M. Ugartetxea, Philippe Veyrin e.a. aipa ditzakegu.\n2010-2012 urteetan, Eusko Folklore Urtekariaren 1-48 arteko zenbakiak digitalizatu egin dira. Digitalizazioa eta web orrian ipini ahal izan dira, "Dirección General del Libro, Archivo y Bibliotecas del Ministerio de Cultura"-ren eta "Gipuzkoako Foru Aldundiaren Kultura, Gazteria eta Kirol Departamentua"-ren lankidetzari esker.\nZenbaki guztiak kontsulta daitezke Fundazioaren web orrian, argitalpen atalean. 1-14 zenbakiak (1921tik 1934ra) Europeana liburutegi digitalean http://europeana.eu kontsulta daitezke ere, Hedatuz-en bitartez (http://hedatuz.euskomedia.org). Bilduma honek 10.676 orrialde eta gutxi-gorabehera 100 ikerleren lanak biltzen ditu.\nJose Miguel de Barandiaran Fundazioak Eusko Folklorearen Urtekariari noranzko berria eman dio, eta zuzendaritza berritu du; hala, aurrerantzean Abel Ariznabarretak zuzenduko du aldizkaria. “Freskotasuna eman nahiko genioke agerkariari, orain arte landu diren gaiek tokia izango dute, baina berritasunak ere aurreikusten ditugu”, azaldu du Ariznabarretak.


uztaila 23, 2012 @ Danele\nRoland Topor (Paris 1938-1997) ilustratzaile, margolari, zinemagile eta idazle frantziarra. Etorkin judu poloniarren semea, gurasoak nazien jazarpenetik ihesean joan ziren Parisera. Aita, Abram Topor margolari eta eskultore sonatua zuen. Arte Ederrak ikasi ostean, ilustratzaile gisa lan egin zuen hainbat aldizkari eta kazetetan, besteak beste, Hara-Kiri eta Elle-n. Fernando Arrabal eta Alejandro Jodorowskirekin batera Panique mugimenduaren eratzaileetako bat izan zen 1962an. Le locataire chimérique (Buchet/Chastel, 1964) da Toporren eleberri ezagunena, 1976an Roman Polanski zinemagile poloniarrak obra horretan oinarritutako filmea egin zuen: Le Locataire.\nIpuingintza, poesia eta antzerkia ere erruz landu zituen, eta guk bere obra laburrenetako baten alde egin dugu. Euskaratutako obra zerrenda bat da eta Toporrek ukitutako orori bezala, surrealismo, zinismo eta umore beltz kutsu ukaezina dario.\nHemen behingoagatik astelehen eguzkitsu bat daukagu eta zergatik ez, erronka polita izan liteke idazlearen ironiari arrapostu egitea, gaur bertan geure buruaz beste ez egiteko 100 arrazoi on zenbatuz. Gonbita hor dago, erantzunen zain gelditzen gara.\nBerehalakoan neure buruaz beste egiteko ehun arrazoi on\nJada hilik ez nagoela ziurtatzeko modurik onena.\nAzkenengo errolda ez da baliozkoa izango.\nLurrazpian nire zain besterik ez daude parrandan hasteko.\nZaldiak ere akabatzen dituzte.\nNire garaikideek gehiago estimatuko naute.\n2000. urtearekiko obsesioa gaindituko dut.\nWertherren moduan! Inork ez du nire jakintza berriro zalantzan jarriko.\nNire kantzerra barregarri uzteko.\nNire psikoanalista arruinatzeko.\nBurusoiltasunaren aurkako konponbide hutsezina.\nAzkenean hutsetik hasiko naiz berriz!\nHeriotzak ohorez betetzen zaitu: jauntxo azkenean!\nEz naiz horren bakarrik sentituko.\nDatorren Domu Santua nire eguna izango da.\nBizitza garestitu da, heriotzak ordaingarri jarraitzen du.\nSustraietara itzultzeko modurik onena.\nBurutu dezakedan borroka arte bakarra.\nNire organoak, hobeto erabiliko dituzten beste batzuentzat izan daitezke.\nExhibizionismo osoaren abaintalez gozatzeko disekzio gela batean.\nBerraragiratzearen plazer txikiez gauditzeko.\nBisurteen amesgaiztoa amaitu da.\nOhorea daukadala sinestarazteko.\nTestu honek testamentu balioa hartu dezan.\nMunduko hiritar bilakatuko naiz.\nEutanasia ez da zakurrentzat.\nAzken hitza neurea izango da.\nFrantziarren % 67a heriotz zigorraren alde dago.\nNeure bitasuna errazteko: bat bakarrik gelditzen bada argiago izango dut.\nErditzeak baino min gutxiago egiten duen askapena.\nEz daukat janzteko arropa gehiago.\nEz dut gizarte segurantzaren defizita areagotu nahi.\nGehiengo isilaren parte izateko. Egiarena.\nBizipozez betetako alargun gaztea utzi nahi dut.\nEzin naiz gehiago ezinegonean bizi, desodoranteak traizioa egingo didan jakin gabe.\nHonela, hurrengo mobilizazio orokorrari ihes egingo diot.\nNeutroi bonbak ez daukala ezer nire aurka egiaztatzeko.\nEta hilezkorra banaiz? Lehenbailehen jakin beharra dut.\nElikatzeko aho bat gutxiago.\nBurua behingoan akabatzea nahiago, ile urdinduak banaka-banaka akabatu beharrean.\nPistolarekin: zarata aterako dut gaueko hamarren ostean.\nEskegita: soka arrunt bat zorte oneko kutun bihurtu dadin.\nLotarako pilulekin: berandu-berandu arte lo egiteko.\nHeriotza, dirudienez, emakume arina da. Libertituko nau.\nZahartzaroan neure burua plagiatzea ekiditeko, Giorgio de Chirico bezala.\nAzkenengo unean esateko esaldi ezin ederragoa prestatua dudalako eta gehiegi itxaroten badut ahaztu dezakedalako.\nEstilo berri baten sortzailea izateko: Dead Art-a.\nTopatu dudan epitafio barregarria albait azkarren erabili nahi dudalako: Bazen garaia!\nHogeigarren mendeak, azkenean, zinez garrantzitsua den gertaera bat bizi dezan.\nBanpiro bilakatzeko, benetako neska gazteen odol miragarria edateko.\nGuztiok ezagutu dezazuen, modu dirdaitsuan, suizidioaz daukadan iritzia.\nParis jada ez delako garai batean izan zena.\nBeste batzuek nire etsenplua jarraitu dezaten.\nNire gaitasuna frogatzeko, huts egiten ez badut.\nNeure burua gorrotatzeko 1000 arrazoi on ditudalako.\nTags: autoreak plazara, roland topor\nOne Comment → “Autoreak plazara: Roland Topor”\nEhun ez, Danele, oporrik gabe ere oporretan baikaude, baina hona hiru (norbaitek behin esan zidan hori dela pluraltasunaren zenbakia), beste inor animatu aurretik:\n1.- Liburu on aunitz daude oraindik ere irakurtzeke eta itzultzeke.\n2.- Blog hau umezurtz geratuko litzateke, eta gure irakurle urri bezain estimatuek alferrik zabalduko lukete elearazi.\nGure herriaren eta adiskideen askatzea begiokin ikusteko aukerak murriztuko liratekeela ez aipatzeagatik, jakina…\n(Uf, denbora gehiegi eman dut nire buruaz beste ez egiteko arrazoi xixtrin horiek bilatzen, malo!)


Eskolaz kanpoko hizkuntza jarduerak\nEskola-orduz kanpoko hizkuntza jarduerak\nIkastetxean bertan hizkuntzen ikaskuntza osatzeko aukera onena\nEskola ondorengo eskoletan\nHizkuntzak ezinbestekoak dira gaur egun edozein pertsonaren curriculumean, horregatik oso garrantzitsua da haurrek txikitatik hirugarren hizkuntza bat ikastea. Horrek etorkizunean ate asko irekiko baitizkie, bere formakuntza formalari batuz, lan aukera zabalagoa eskura izan dezaten eta desiratzen duten lanpostua lortzeko nahikoa prestatuta izan daitezen.\nIkastetxeetan hizkuntza formakuntza ona jasotzen duten arren, lan munduan hizkuntzen inguruan dagoen eskariarekin bat egiteko zailtasunak izaten dituzte gazteek oraindik. Horregatik oso gomendagarria da haurrek eskola-orduz kanpoko hizkuntza jardueretan parte hartzea, ohiko formakuntza indartu eta osatzeko.\nElduaien Hizkuntza Eskolak 18 urte daramatza ikastetxeekin elkarlanean hizkuntza formakuntza onena eskaintzeko eta urteetan zehar izandako esperientziaren bidez aukera ezberdinak garatu ditugu haurrek ikastetxean bertan eta modu atseginean ikasi dezaten.\nJarraian, ikastetxeetan eskaintzen ditugun jarduera ezberdinak aurkezten dizkizuegu:\nEskola-orduz kanpoko hizkuntza saioak: eskolan dauden bitartean, tarteko edo ondorengo ordu libreetan izan daitezke, 2 edo 3 ordu astean. Talde txikietan eta Elduaien metodologiaren bitartez, haurrek aurrerapen handia egiten dute. Gainera, jarraipen pertsonalizatua egiten zaio ikasle bakoitzari, ikastetxearekin koordinatuz eta gurasoekin aldizkako bilerak eginez.\nUdako hizkuntza saioak: uda momentu paregabea da jolasten duten bitartean hizkuntza ikasteko eta horregatik, ikastetxeetan egiten diren udako ludoteketan ingeleseko saioak eskaintzen ditugu, gure metodologia dinamikoa eta parte hartzailearen bitartez hizkuntza era erraz eta dibertigarrian ikasteko.\nAtzerrian egonaldiak: hizkuntza bat ikasteko modurik onena, beste herrialde bat eta beste kultura bat ezagutzea da. Horregatik Elduaienek ikastetxeentzako bidaiak antolatzen ditu atzerrira aukera ezberdinekin: ikastaroa eta egonaldia, murgilketa edo eskolen arteko ikasle-trukaketa eginez.\nEzagutu gure eskaintza osoa, estraeskolarrak@elduaien.com helbidera idatziz edo 943 594053 telefonora deituz.


Glifosato lainoa, hedatzear | Gizartea | Berria\n2016ko apirilak 19 - Iruñea\nEz da belar-hiltzaile kimikorik toxikoena, baina bai gehien hedatuta dagoena. Laborantza intentsiboan erabiltzen da, baina hirietako belardietan eta errepideetako ezpondetan ere bai. Ia edonon dago, eta, belar txarrak hiltzeaz gainera, negozio iturri agortezin bihurtu da pestiziden sektoreko multinazionalentzat. Glifosatoa da: substantzia segurua eta kaltegabea, zenbaitentzat; pozoi arriskutsua, beste askoren aburuz.\nIragan den asteazkenean, herbizida hori saldu ahal izateko lizentzia zazpi urtez luzatzearen aldeko iritzia eman zuen Europako Legebiltzarrak. Europako Batzordearena izanen da azken erabakia —maiatzaren 18 edo 19ko bilkuran eztabaidatuko dute gaia—, baina litekeena da batzordea parlamentuak emandako gomendioaren aldera lerratzea, eta, beraz, glifosatoa Europa osoko landa guneetan erabiltzen segitzeko eskaerari baiezkoa ematea. Gutxienez, 2023. urtera arte.\nEuropako Parlamentuaren erabakia gogor kritikatu dute talde ekologistek nahiz ezkerreko alderdiek, eta glifosatoaren toxikotasunaren aurrean «ezikusiarena» egin izana leporatu diete europarlamentari kontserbadoreei eta liberalei. «Europako herritarren borondatearen kontra jo du legebiltzarrak, glifosatoaren baimena zazpi urtez luzatuta. Badakigu erabakia ez dela bete beharrekoa eta pilota Europako Batzordearen teilatuan dagoela orain, baina kolpe latza da, hala ere», azaldu zuen Berdeen taldeko presidenteorde Michele Rivasik, bozketaren egunean.\nEztabaida, ordea, ez da berria. Transgenikoei lotuta sortu zen glifosatoa, eta patentea Monsanto multinazionalaren esku egon zen, 2000. urtean eskubideak iraungi ziren arte. Lehen urte horietan, pakete berean saltzen zituen Monsantok glifosatoa —Roundup markako herbizidetan— eta haren eraginetik immunizatuta zeuden hazi transgenikoak.\nTransgenikoen inguruko eztabaidaz harago, baina, iaz egin zuen eztanda glifosatoaren gaineko polemikak, OME Osasunaren Mundu Erakundeak kartzinogenoen sailkapenean sartu zuenean. Zehazki, 2A kategorian sailkatu zuen: «ziur asko» minbizia eragin dezaketen substantzien taldean, alegia.\nLanda gunetik hirietara\nNekazaritza sektoreko profesionalentzako baliabide gisa sortu zen glifosatoa, baina azkenaldian haren erabilera esparru ugaritara zabaldu da. Ohiko produktu bihurtu da lorezaintzan eta landare exotiko inbaditzaileen erauzketan. Teorian, ikastaro bat gainditu eta titulu bat eduki behar da hura aplikatzeko, baina, praktikan, edozein dendatan eros daiteke.\n«Ia labore mota guztietan erabiltzen da glifosatoa, baina batez ere nekazaritza industrialean: batetik, hazia erein aurretik belar txarrak hiltzeko, eta, bestetik, laborearen azken fasean, landareak lehortzeko eta uzta lehenago bildu ahal izateko», azaldu du Greenpeaceko nekazaritza saileko arduradun Luis Ferreirimek. Haren esanetan, bigarren erabilera hori da arriskutsuena: «Kasu horretan, landareak edo fruituak hazita daudenean fumigatzen dira, kontsumitzaileengana iritsi baino lehentxeago. Beraz, fumigatutako produktua bera da jaten duguna».\nHerbizida ez-selektiboa da glifosatoa. Alegia, ez dio landare espezie jakin bati bakarrik erasaten; hainbat espezieri eraso egiten die. Haren eragina sistemikoa da, gainera. Hau da: nahiz eta landarearen atal batek soilik xurgatu substantzia, landare osoak pairatzen du eragina. Beharrezko dituen aminoazidoen sintesia galarazten du, lehenik nekrosia sortu eta azkenik heriotza eragin arte.\nEuropa osoan, Austria da landareak lehortzeko glifosatoaren erabilera debekatu duen herrialde bakarra. Beste hainbat tokitan, debekua ezarri beharrean, mugatu egin dute herbizidaren salmenta eta erabilera, arriskuak murrizteko xedez.\nIzan ere, minbizia eragin dezaketen substantzien zerrenda beltzean azaltzeaz gainera, glifosatoa «disruptore endokrinoa» dela diote hainbat ikerketek. «Horrek esan nahi du gizakien eta animalien hormonetan aldaketak eragiteko gai dela», azaldu du Ekologistak Martxan-eko aditu Kristiñe Garciak. «Gaur egungo osasun arazo asko disruptore endokrinoek sortuak dira. Hormona naturalen antza handia dute gai kimiko horiek, eta metabolismoa aldarazten dute. Horrek eragin berezia izan dezake haurdunaldian, fetuaren garuna eta beste organo guztiak garatze prozesu betean direnean».\nGlifosatoa Europako Batasuneko herrialdeetan saltzeko lizentzia 2012an bukatu zen, eta ordutik, behin-behineko baimenak eman ditu Bruselak, substantziaren inguruko ebaluazio prozesua amaitu gabe zegoela argudiatuta. Iazko azaroan, baina, EFSA Elikagaien Segurtasunerako Europako Agentziak argitara eman zuen glifosatoaren inguruko ebazpena: baimena hamabost urtez berritzeko eskaera egin zion Europako Batzordeari, «mehatxu kartzinogenorik» ikusten ez zuela argudiatuta. Nola liteke, baina, OME eta EFSA ondorio kontrajarrietara iritsi izana, glifosatoaren arriskuen gainean?\n«Hori da iturri ezberdinetako ikerketak aintzat hartu dituztelako», dio Ferreirimek. «OMEk, adibidez, orain arte argitaratutako ikerketa independenteak soilik erabili ditu. EFSAk, kontrara, sektorearen barruko enpresek sustatutako ikerlanak hartu ditu abiapuntutzat, eta hara non, ikerketa horiek ez daude eskuragai, ez baitira argitaratu. Egia esan, opakutasuna izugarria izan da prozesu osoan».\nBestalde, EFSAk glifosato puruaren toxikotasuna soilik neurtu du bere txostenean, eta OMEk, berriz, glifosatoan oinarria duten herbizida komertzialak aztertu ditu. «Horietan, glifosatoa beste gai kimiko askorekin nahastuta azaltzen da, eta, beraz, arrisku handiagoa dauka».\nKomunitate zientifikoaren barruan ere iritzi kontrajarriak daude glifosatoaren eraginen inguruan. Oro har, gizakientzat toxikotasun lausoa duela diote hainbatek, baina baieztapen hori zalantzan jarri dute beste zientzialari askok. Iaz, glifosatoaren lizentzia berritzearen aurkako agiria sinatu zuten Europa osoko 94 zientzialarik, eta «segurtasun printzipioa» aplikatu dadila eskatu.\n«Eztabaida zientifiko baten aurrean eta toxikoa izan daitekeen substantzia batez ari bagara, produktu horren salmenta eten beharko lukete agintariek, badaezpadako neurri gisa», esan du Greenpeaceko ordezkariak. Edonola ere, minbizi kontuetan OMEren irizpidea gailendu beharko litzatekeela gogorarazi du. «Erakunde horrek izan beharko luke azken hitza edozein osasun eztabaidan».\nGarciaren aburuz, bestalde, agintari eta ikerlarien arteko ika-mika horretan, «erabakigarria» izan da industriaren barruan lanean diharduten presio taldeek eginiko kanpaina: «Izugarrizkoa izan da lobby-en azpilana. Pestizida enpresen presio taldeak urteak daramatza haren interesen aurkako zientzialarien izen ona zikintzen, haien lanak gutxiesten, Europako Batzordeko kideekin sekretuan negoziatzen edota epeak neurrigabe luzatzen».\nTTIP akordioaren negoziazioa ere euren mesederako erabili izana leporatzen die Monsantoren gisako multinazionalei. «Disruptore endokrinoen eta bestelako substantzia kutsakorren inguruan Europako Batasunak dituen irizpideei kezkaz begiratzen diete AEB Amerikako Estatu Batuetako enpresa talde handiek. Segurtasun printzipioa, esate baterako, negoziorako oztopo gisa ikusten dute, eta dozenaka bilera egin dituzte Europako nahiz AEBetako gobernuekin, traba horiek guztiak kentzeko», adierazi du Ekologistak Martxan-eko kideak.\nGarciak aitortu du «beldurra» ematen diela pestizida toxikoen aurkako kanpainaren ardatz bakarra glifosatoa izatea, «egiazki, dozenaka baitira arriskutsuak diren substantziak». Hori dela eta, glifosatoa ordezkatzeko tenorean, beste gai kimiko toxikoago batzuk erabiltzen hasi diren erakundeen jarrera kritikatu du. «Kontua ez da marka bat beste batekin ordezkatzea. Aukera ugari ditugu eskura».\nBesteak beste, substantzia naturalak aipatu ditu Garciak: «Ozpina, azido zitrikoak, burdinan edo gatzean oinarritutako herbizida naturalak, olio zitotoxikoak...». Horiek aplikatzeko, baina, langile gehiago kontratatu behar direla aitortu du. «Eta enpresa askok ez dute hori begi onez ikusten». Segurtasuna eta ekologiaren gisako kontzeptuak negozioarekin ez nahasteko eskatu du.\nKimika eta farmazeutika\nHerbizidaren hondarrak, garagardoan


«Eskerrik asko gabonetako ekitaldietan parte hartu duzuen eragile eta talde guztiei» | El Diario Vasco\nCosta Urola«Eskerrik asko gabonetako ekitaldietan parte hartu duzuen eragile eta talde guztiei»\n«Eskerrik asko gabonetako ekitaldietan parte hartu duzuen eragile eta talde guztiei»\nGabonetan. Olentzero eta Mari Domingi, herriko kaleetan.\nLourdes Salsamendik, kultura eta turismo zinegotziak, gabonetan lana egin duten eragile guztiak zoriondu nahi izan ditu\nDV ORIO. Jueves, 11 enero 2018, 08:50\nLourdes Salsamendi Kultura eta Turismo zinegotziak gabonetan lana egin duten eragile guztiak zoriondu nahi izan ditu. «Aurten ere gabonak gozatzeko aukera izan dugu herriko eragile ezberdinek antolaturiko ekintzekin. Musika eskolak eta Salatxo abesbatzak gabonetako kontzertu ederrarekin berriro erakutsi digute Orion dugun musika maila ona; Olentzero eta Mari Domingiren etorreraren ikuskizun eder batekin, gabon gau eder bati hasera eman genion Lera taldearen lan onari esker. Beraz, eskerrik asko zuei, eta gure animoak. Beti bezala Udalaren laguntza izango duzue orain arte bezala».\nTalai Mendiren agurra\nErregeen kabalgatari esker aurten ere herritarrek erregeak ikusteko aukera izan dute. «Egun honen antolakuntzaren arduradun nagusi orain arte Talai Mendi elkartea izan dugu, lan bikaina egin dutelarik urte guzti hauetan. Eskerrik asko Talai Mendi elkarteari. Hemendik aurrera beste batzuk jarraitu beharko dugu lanean, Udalaren babesarekin. Baina ziur nago lan talde on bat sortzeko gai izango garela, beste askotan ere lortu dugulako oriotarrok bat egitea herriko ohiturak mantentzeko». Kultura Batzordetik, eskerrik asko emanaz eta urte berri on bat denoi desiratuz, amaitzen du bere esker idatzia Lourdes Salsamendik.\nUnai Agirre bertsolariak zabalduko du aurten Añotako txotx denboraldia Txakur jabeei zuzendutako neurriak


[Buru Ariketa] Zein urtetan izango ditu otsailak bost astelehen? –\nZientzia Kaiera atariak dozena erdi ariketa proposatu ohi ditu udarako, eta horrela egiteko asmoa du aurten ere. Abuztuan, astelehenero ariketa bat jarriko dute webgunean -jada eskegi dituzte batzuk-, eta irailean emango omen dituzte erantzunak.\nNOIZ IZANGO DITU BERRIRO OTSAILAK BOST ASTELEHEN? (6. ariketa)\nBosgarren ariketaren erantzuna (neurrien bila):\nIrudiko karratu txikiaren aldeak 16 cm ditu eta karratu handiarenak, 36 cm. Zenbat neurtzen du karratu ertaineko aldeak eta zein da goiko erpinaren altuera?\nHauxe da erantzun zuzena: 24 cm ditu karratu ertaineko aldeak eta 54 cm da goiko erpinaren altuera.\nIzenak jarriko dizkiegu irudiko puntu batzuei, irudiak erakusten duen moduan.\nOrain, antzekotasuna erabiliko dugu. Triangeluak erabil daitezke, Enekok aipatzen duenez, baina beste irudi batzuekin ere arrazoitu dezakegu. Adibidez, erlazio hauek ditugu:\nBadakigunez AB=16, ED=36 eta CB=BD direla, lehen berdintzatik BD=24 aterako dugu. Ondoren, bigarren berdintza erabiliz, GF=54 lortzen dugu.


«XIX. mendea»: berrikuspenen arteko aldeak - Wikipedia, entziklopedia askea.\n«XIX. mendea»: berrikuspenen arteko aldeak\nXIX. mendea (aldatu)\n12:33, 5 martxoa 2021ko berrikusketa\nfr -> eu\n18:13, 1 azaroa 2020ko berrikusketa (aldatu)\n(→Mendearen bigarren erdia)\n12:33, 5 martxoa 2021ko berrikusketa (aldatu) (desegin)\nMagog the Ogre (eztabaida | ekarpenak)\n(fr -> eu)\nMendearen amaiera aldera, Europako potentzia nagusien artean boterea lortzeko lehia gero eta oldarkorragoa bihurtu zen. [[Inperialismo]]a eta [[nazionalismo]]aren erradikalizazioa politikaren eta gizartearen militarizazioaren eskutik etorri ziren. Nazioak gero eta lehiakorrago bihurtu ahala, [[arma-karrera]] prozesu bat hasi zen.\n[[Fitxategi:Map_Europe_alliances_1914-fren.svg|lang=eu|thumb|[[Aliantza Hirukoitza (1882)|Aliantza Hirukoitza]]ren ondorioz Europa [[Lehen Mundu Gerra]]ra bideratutako aliantzen politikan sartu zen.]]\n[[1890eko hamarkada]]tik aurrera, Alemania gero eta gehiago isolatu zen Europan. Bere bide berria "bitartekari zintzoaren" politikatik urruntzea eta erretorika militarista oldarkorra izan zen. Alemaniar Inperioak Errusiarekin harremanak jarraitzeko zuen interes faltak, Frantziari, Inperio Tsaristarekin aliantza defentsibo bat eratzeko aukera eman zion, [[1853-1856]] artean [[Krimeako Gerra]] galdu ostean. Hori egitean, bere isolamendu politikoa hautsi zuen. Alemania [[Austria-Hungaria]]rekin zituen harremanetan kontzentratu zen, Italiarekin [[Aliantza Hirukoitza (1882)|hiruko aliantza izatera]] zabaldu zen [[Aliantza Bikoitza|aliantza bikoitza]]. Honek, ordea, bere lehen pitzadurak 1896an erakutsi zituen, Italiako Erresuma Frantziar Errepublikara hurbildu zenean. 1890eko hamarkadan, tirabirak izan ziren Frantzia eta Britainia Handiaren artean, euren lehia kolonialaren ondorioz. Hala ere, Frantzia, Erresuma Batua eta Alemania aurkarien hurbilketak porrot egin zuen 1900. urtean, ezin izan baitzuten adostu euren ontzidi-politikaren koordinazio bateratua. Beraz, jada 1900. urtean, [[Lehen Mundu Gerra]]n elkarren aurka borrokatu zuten bi bloke politikoak agerian zeuden. 1890eko hamarkadan gerra garrantzitsu bat gertagarriagoa bihurtu zen, baina ez zen saihestezina.


Aurkezpena - Bilboko Elizbarrutia - Diócesis de Bilbao\nBizkeliza 5 Eleizbarrutia 5 Aurkezpena\n7 Lurralde Bikaritza\n6 Gotzain Bikario\n25 Pastoral Barruti\n17 Pastoral Eskualde\n291 Parrokia, erantsitako 24 parrokia\nBilboko Elizbarrutiak Bizkaiko Lurralde Historikoa hartzen dau, Gasteizko Elizbarrutiari dagokion Urduñako enklabea eta, Kantrabriako Autonomia Erkidegoaren barruan egon arren, Elizbarruti bilbotarrean sartuta dagoan Villaverde Turtzioz izan ezik. Elizbarruti mugakide dira: Santander, Gasteiz eta Donostia.\n2.193,17 km2-ko hedadurea dau. Gaur egun 1.159.443 biztanle ditu, 114 udalerritan banatuta.\nElizbarrutiaren izen arrunta Bilbao da, Bizkaiko uriburua, Euskalerria osotzen daben lurralde historikoetako bat. Izen latindarrra, hala ere, “Diocesis Flaviobrigensis” da, 1949.eko azaroaren 2ko Elizbarrutiaren sortzerako Buldak ezarrita. A. E. de Mañaricúa historiagilearen arabera, izen hau emon jakon, Bilbon “Flaviobrigensium Kolonia” finkatu zala uste dalako, baina bere eritziz ez dirudi holan izan zanik.\nLurraldea, 6 bikarioren ardurapean dagozan 7 bikaritzatan banatuta dago. Bikaritza bakotxean, parrokiak artzapez-barruti deitu ohi diran eta eleizbarruti honetan eskualde eta pastoral barruti (2000ean hasitako pastoral erabarritzerako prozesuaren ostean, eskualdeek pastoral barruti bihurtzen dihardue) deitzen diran lurralde-barrutietan batzen dira.\nGaur egun, 291 parrokia eta atxikitako 24 dagoz, 17 pastoral eskualdetan eta 25 pastoral barrutitan batuta.\nBilboko Elizbarrutian inkardinatutako abadeak 333 dira gaur egun, eta honeetatik 29ek Estatuko edo beste herrialde batzuetako Elizbarrutietan edo Amerika edo Afrikako Elizbarrutietako Misinoetan gauzatzen dabe abade ministerioa.\nBiziera Konsagratuko 100 Institutu dagoz Elizbarrutian:\n1 Bizitza konsagratua.\nBizitza Apostolikoko 3 Alkarte (1 emakumezkoena eta 2 gizonezkoenak)\n3 Institutu Sekular.\nBizitza aktiboko 84 Institutu Erlijioso (60 emakumezkoenak eta 24 gizonezkoenak)\nKlausurako 10 (biziera kontenplalarikoak): 9 emakumezkoenak eta 1 gizonezkoena, 19 monasteriotan.\nInstitutu Erlijioso bat, Sekular bat eta Bizitza Apostolikoko Alkarte bat elizbarruti eskubidekoak dira Bilboko Elizbarrutian jasota egotearren. 229 etxe erlijioso dagoz.\nDatua guztiz aldakorra dan arren, Elizbarrutian kokatutako Biziera Konsagratuko Institutu desbardinetako kideak 2.227 dira (1.511 emakumezkoak eta 666 gizonezkoak). Institutu honeetako 100 lagun inguruk Elizbarrutian jarduten dau pastoral karguaz parrokietan, Kapilautzatan, elizbarrutiko Kontseiluetan edo Fededunen Alkarte batzuetako zuzendari lez.\nEleizbarrutian Biziera Sagaraturako Institutuak egotea aberasgarria da Eleizbarrutiaren bizitzarako gizarte, laguntza, irakaskuntza eta osasun jarduerei egiten deutsen ekarpen handiagaitik.\nMugimendu apostolikoak eta fededunen Alkarteak\nFededunen Alkarteak anitzak dira: Ekintza Katolikoko Mugimendu Apostolikoak, ekintza desbardin eta berezietarako Alkarteak, Eliz Komunitateak, Penitentzia Kofradiak, e.a.\nKatedraleko Kabildoaz eta Elizbarrutiko Seminarioaz gain, Elizbarrutiak Gotzaitegitik kanpoko hainbat erakunde eratu dau, fundazino autonomo erara (kanonikoak edo zibilak), edo pastoral arlo desbardinetan jarduten daben elizbarrutiko zerbitzuak: Caritas, Lagungo Familia Biderapenerako Zentroa, Elizbarrutiko Teologia eta Pastoraltza Institutua, Estanislao Labayru Institutua, Hezitzaileen Elizbarrutiko Eskolea, Gizakia Helburu, e.a. Gainera, aitagarria da Elizbarrutiak hezkuntzan dauan jarduerea.\nElizbarrutiak kultureari egiten deutson ekarpena honeekin osotzen da: Eleiz Museoa, Eliz Artxibo Historikoa eta hainbat liburutegi.\nElizbarrutia komunikabideen munduan ere azaltzen da, bere titularitatea daben irrati birekin: Bilbo Herri Irratia / Radio Popular eta Irratibide / Bizkaia Irratia. Berea da, baita ere, Jakinbide Elizbarrutiko Liburudenda.\nElizbarrutiaren misiolari jarduna honetan adierazoten da: elizbarrutiko 700 lagunek (abade, lekaide, lekaime eta laiko) misino herrialdeetan jarduten dabe apostolikoki. Ekuador, Angola, Ruanda eta Zaireko elizbarrutiarteko (Gasteiz eta Donostiako Elizbarrutiekin batera) misinoak misiolari kemenaren isla dira. Gaur egun 19 abade eta laiko bizkaitarrek jarduten dabe bertan.\nEspiritualtasuna eta harrerea\nAzkenik, 7 Gogarte Etxe eta abade-etxe 2 dagoz Elizbarrutian.


03 ekaina, 2017 Asteko Gaia 1031\nZelaa baserriaren ganbara (Ezkio).\nEuskal Herrian, gaur egun ezagutzen ditugun baserriak eraikitzen uste baino 50 bat urte lehenago hasi ziren. Ondorio horretara iritsi dira Arkeolan fundazioko dendrokronologia laborategiko adituak, Josue Susperregi buru dutela. Goierrin aurkitu dituzte, gainera, baieztapen hori egiteko frogak: Ezkioko Zelaa (Zelaia) eta Lazkaoko Maizgoena baserrietan.\nDendrokronologiaren neurketak erabiliz —zuhaitz bizietatik ateratako laginak erabiltzen dituzte zur zaharrak datatzeko, erreferentzia-kurben alderaketaz—, bi eraikinen egituretako zurak noiz bota zituzten zehatz jakin dute. Maizgoenako zurajeko enborrak 1445eko udaberrian ebaki zituzten; Zelaakoak, 1453ko udaberrian.\nEnborraren hazkunde-eraztunak aztertuta jakin dute hori, gero laborategian egur bizien datu-basearekin erkatuta. Eraztunak bi parte ditu: bat udaberrian egina, bestea udan.\n«Zuhaitzak moztu zirenetik baserriak eraiki arte urte gutxi batzuk igaro zitezkeela kontuan hartuta ere, bi kasu horiek erakusten dute euskal baserriak eraikitzen uste zena baino hainbat hamarkada lehenago hasi zirela», ondorioztatu du azterketak, Journal of Archaeological Science aldizkariaren azken zenbakian argitaratua.\nOrain arte, lehen baserriak XV. bukaerakoak edo XVI. hasierakoak zirela uste zen, tipologia aztertuta batez ere. Orduko baldintza sozio-ekonomikoek ere sustengatzen zuten teoria. Baina, orain, dendrokronologiak zuren datazio zientifikoa ekarri du, eta hasiera XV. mende erdialdera aurreratu.\nOraingoz, publiko egindako eraikin zaharrenak Maizgoena eta Zelaa dira. Baina gehiago ikertu ditu Arkeolanek, eta, xehetasunik eman ez badu ere, aurrerapenaren teoria baieztatu dutela dio Susperregik.\nEzkioko Zelaa baserria, kanpotik.\nBai Zelaak, bai Maizgoenak, ezaugarri askotan egiten dute bat. Gertutasun geografikoaz gain, errege-bideen inguruan zeuden, altuera oso antzekoan daude (Zelaa 405 metrora, Maizgoena 325 metrora) arkitekturaz oso antzekoak dira, eta biek zeukaten sagardoa ekoizteko dolarea.\nGaur egun, Ezkioko Igartubeiti baserri-museoan ikus daitekeen sistema berdina zeukaten. «Biek zeukaten dolarea. Baina ezaugarri txiki bat daukate: beste baserrietan dolareak markatzen du baserriaren altuera. Bi kasu hauetan, baserria dolarea baino askoz altuagoa da. Dolarea baserriaren barruan zegoen, eta dimentsioak pixka bat markatu zituen; baina ez modernoagoak diren dolare-baserrietan bezala. Berriagoetan, dolareen altuera da baserriaren altuera», dio Susperregik.\nSagardo «fabrikak» ziren. Etxebizitza soil baino gehiago: bizitza bai, baserria ere bai, baina sagardogintzarako prentsa, dolare eta sagarra nahiz upelak biltegiratzeko azpiegiturekin.\n«Gure teoria da fabrika edo biltegi handi moduko zerbait zirela. Etxebizitza baino gehiago, funtzionalagoak, lantegiak».\nLazkaoko Maizgoena baserria.\nEraikitzeko modua ere berdina dute biek, orain arte datatutakoak baino zaharragoa. «Modulu batzuk ditu baserriak. Zurezko portikoak egin zituzten, egitura bertikal batzuk. Egitura horiek errepikatuz lortu zuten baserriaren bolumena. Eraikin bat txikiagoa da, modulu gutxiago ditu. Bestea handiago, gehiagorekin. Gure iritzia da, behin eraikitzeko eredu hori identifikatuta, zer baserrik gehiagok daukaten bilatu behar da. Batzuk aurkitu ditugu, eta baieztatu da gure teoria», azaldu du Susperregik.\nIgartubeitiko zurak ez dituzte dendrokronologikoki aztertu. «Baina suposatzen da XVI. hasierako eredua dela». Aurrez ikertutako baserrien artean, ikerketan Goierriko beste bi ageri dira: Iparragirre (Iparre, Zaldibian), 1495ean hasi eta 1639an bukatu zuten; enborrak 1646-1662 bitartean moztuak ditu. Eta Aiaugalde Handi (Aia Ugalde Haundi), 1579tik 1742ra egina, zurak 1742-1775ekoak.\nHarrizko oina behean, zurezko estalkidun solairuak goian\nBeheko solairuaren hormak harrizkoak izan ohi zituzten baserriek, eta goiko oina erabat zurezkoa. Oholez estaltzen zuten inguru guztia. Gaztaina-zura erabiltzen zuten horretarako, hezetasuna hobeto jasaten duelako. Egitura ere goitik behera zurezkoa izaten zen, baina kasu horretan, haritzezkoa.\nEuskal baserrien eraikuntzaren eredu bikaina da Ezkioko Zelaa. Berritzen ari dira, baina lehengo izaera mantenduta. Ganbaran, barruko gelak banatzeko oholezko hormak ditu, matxienbratu zaharrez lotuak. Teilatuko habe bat zumarra du, gerora aldatua dirudiena.\n« 139. zenbakia [pdf]\n«Idiazabalen bizitzearen alde onak herri lasaia eta gertukoa dela dira» »


SEFF’17: Carlos Marques-Marceten eta Agustín Diaz Yanesen azken filmak Sevillako Europako Zinemaldian | Zinema | Pantaila handian\nYou are here: Home ∼ 2017 ∼ November ∼ 02 ∼ SEFF’17: Carlos Marques-Marceten eta Agustín Diaz Yanesen azken filmak Sevillako Europako Zinemaldian\nBihar hasi eta datorren asteko larunbateraino Europako zinemaren hiriburua izango da Sevilla. Ohi bezala larunbatean jakitera emango dira Guadalquivir ibaiaren ertzeetan Europako Zine Akademiaren sarietara izendatuta dauden filmak. Horietako batzuk ikusiko dira Europako Zine jaialdi honetan. Ikusi gainera hainbat zinemaldietan zeresana eman duten filmak. Hortaz gain, hainbat espainiar estrenaldik girotuko dute Andaluziako hiriburuan jada hamalau urtez egiten den zinemaldia.\nDuela bi urte Zuzendari Berriaren Goya saria jaso ondoren, “10.000 kms” filmagatik, gogoa nuen Carlos Marques-Marceten bigarren filma ikusteko. “Tierra Firme“ ingelesez Londresen filmatu du aurreko filmaren protagonista birekin, Natalia Tena eta David Verdaguerrekin. Eurei Oona Chaplin gehitu zaie orain. Londreseko BFI zinemaldian estrenatu ondoren, orain Sevillako zinemaldia zabalduko du. Sevillan estrenatuko du gainera Samu Fuentesek bere lehen luzea “Bajo la piel del lobo“. Mario Casas eta Irene Escolar antzeztaldearen buru badira, euskal aktore eta teknikari askok lan egin dute bertan. “Nadie hablará de nosotras cuando estemos muertas“ lehen filmarekin Agustin Diaz Yanes madrildarrak 8 Goya sari hartu zituen. Ia hamaika urte beste filmerik zuzendu gabe, Diaz Yanes “Oro” pelikularekin itzuli da. Ameriketako konkistaren kronika hau Sevillan estrenatuko dute, datorren ostiralean areto komertzialetara joan aurretik.\nAurtengo Sevillako zinemaldiak 17 europear izenburu izango ditu Urrezko Giraldilloaren bila. Horien artean, Cannes, Karlovy Vary, Locarno edo Venezian estreinatuko hainbat. Esaterako Frantziako Riveran hain zapore ona utzitako Jonas Carpignanoren “A Ciambra“, Valeska Grisbechen “Western“ edo Claire Denisen “Un sol interior“ etorriko dira. Karlovy Varyko garailea den Vaclav Kadrnkaren “Little Crusader“ edo Locarnon lau sari jaso zituen Hylnur Pálmasonen “Winter Brothers“ filma ikusiko dira. Almodovar ekoizle duenez Lucrecia Martel argentinarraren “Zama“ ere izango da Europear zinemaldi honetan Veneziatik pasa ondoren. Sevillak “Penélope“, Eva Vilaren lan berria estrenatuko du. Odisearen bertsio katalan honek Eurimagesen dirulaguntza lortu zuen.\n“Penélope”. Zuzendaria: Eva Vila\n“Nuevas Olas” izenburupean zinearen indar berri eta beterano bereziak lehiatzen dira. Esaterako hemen ikusiko dugu BACIFI eta Visions du Réel prestigiotsuetan sari nagusia lortutako “Niñato“, Adrián Orr-en lehen luzea edota Locarnon aurreko film batekin arrakasta lortu zuen Valérie Massadianen lan berria, “Milla“. Serge Bonzonek “Dr Jekyll eta Mr. Hyde”n mitoari buelta eman dio Isabelle Hupperten eskutik, F.J. Ossangek “9 doigts“ zintan zuribeltzeko film punkia egin du eta Teresa Villaverde beteranoak krisi ekonomikoari begirada botako dio Berlineko Sail Ofizialetik pasa zen “Colo“ filmarekin. Sail honetan, Velasco Broca gasteiztarraren azken film bitxia, “Ayudar al ojo humano“ ikusteko aukera izango da.\n“Ayudar al ojo humano”. Zuzendaria: Velasco Broca\nZinemaldiko Ohorezko Giraldilloa Taviani anaiek jasoko dute. 63 urteko ibilbidearen ondoren Paolo eta Vitorio Tavianik “Una Questione Privata“ filma estreinatuko dute, saria jasoko duten galan, azaroaren 10ean. Beste ohorezko saria, Sevilla Hiri saria, Tryne Dyrholm daniarrak jasoko du. “Nico, 1988“ filmarekin bat etorriko da. Bere saria Zinemaldiako sariak banatzen diren egunean, larunbatean, jasoko ditu.\nPosted in Etorkizuneko estreinaldiak, Zinema jaialdiak Tagged "9 doigts", "A Ciambra", "Ayudar al ojo humano", "Bajo la piel del lobo", "Colo", "Little Crusader", "M. Hyde", "Milla", "Nico, "Niñato", "Oro", "Tierra Firme", "Un sol interior", "Una cuestione privata", "Western", "Winter Brothers", "Zama", 1988", Adrián Orr, Agustín Diaz Yanes, Carlos Marqués-Macet, Claire Denis, David Verdaguer, Eva Vila, F.J. Ossang, Hylnur Pálmason, Irene Escolar, Jonas Carpignano, Lucrecia Martel, Mario Casas, Natalia Tena, Oona Chaplin, Paolo Taviani, Penelope, Samu Fuentes, Serge Bonzon, Teresa Villaverde, Tryne Dyrholm, Vaclav Kadrnka, Valérie Massadian, Valeska Grisbech, Velasco Broca


70 lanpostu mantentzeko akordioa Alfan | Ekonomia | Berria\n70 lanpostu mantentzeko akordioa Alfan\n172 eguneko greba mugagabea utzi dute langileek, inbertsiogile berriak 70 lanposturi eutsiko dielako eta Alfak ordaindu beharreko kalte ordainak handitzea lortu dutelako.\nAlfako langileek 172 egun egin dituzte greba mugagabean. Luis Jauregialtzo / Foku\nAbendu hasieratik dago likidazioan Eibarko Alfa taldearen Alfa Precision Casting eta kaleratzeko erregulazio espedientearekin hango 131 langile. Aurretik hasi ziren mobilizazioetan langileak haien baldintzak hobetu nahian. Orain, 172 eguneko greba mugagabearen ostean, langileek eta konkurtsoaren administratzaileak akordioa iritsi dute: jarduera berria bere gain hartuko duen inbertsiogileak 70 lanpostu mantenduko ditu, Alfaren baldintza berberetan. Horrez gain, orain arte enpresak agintzen ziena baino kalte ordain handiagoa jasoko dute langileek.\nGainera, Alfak grebalariei beste kalte ordain batzuk ere pagatu beharko dizkie, joan den apirilean Eibarko epaitegiak ebatzi baitzuen enpresak langile horien greba eskubidea urratu zuela, besteak beste, grebalarien lanpostuak lanean jarraitzen duten beharginekin betetzen jardun zelako eta greba batzordearen lana oztopatu zuelako, askatasun sindikala mugatuz. Grebalarien arabera, epaiaren ondoren ere, enpresak greba eskubidea urratzen jarraitu du.\n"Akordio oso on bat da azaroan hasi zen gatazka luze eta gogorrari amaiera emateko", azaldu du Alfako enpresa batzordeak. "Enplegua mantentzea eta enpresaren jarrera zigortzea lortu da". Langileen ordezkariek gogor kritikatu dute zuzendaritzaren azken urteetan jokabidea. "Lanpostuen suntsiketa" egin izana leporatu diote. "800 langileetatik 180 langiletara pasa da Alfa azken bost urteetan eta gelditu direnei lan baldintzak okertu zaizkie".\nOrain langile batzordearen kezkatako bat enpresako zuzendaritzaren jarrera da. "Beldurra daukagu ez ote dituen grebalariak zigortu eta eskirolak sarituko. Oso adi ibiliko gara kontratazio prozesu honen inguruan, diskriminaziorik ez dadin gertatu".\nAlfako enpresa batzordearen ustez, prozesu guztian Jaurlaritzak eta EAJk izandako jarrera "lotsagarria" izan da, baita Eibarko Udalaren eta PSE alderdiarena ere. "Gelditzen zaigun alde positiboena grebalariek azken egunera arte izan duten duintasuna eta borroka tinkoa da. Lortu diren hobekuntza guztiak beraiei esker izan direla oso argi daukagu".


EH Bilduk Corrugadosi buruzko txosten bat ezkutatu du 40 egunez - Gipuzko Buru Batzarra\nEH Bilduk Corrugadosi buruzko txosten bat ezkutatu du 40 egunez\nAzkenean, Azpeitiko EH Bilduk eta Alkateak eragindako asteetako atzerapenez, astearteko Osoko Bilkuran tratatu zen Corrugados-en jarduerari bide eman nahiaz, Euzko Alderdi Jeltzaleko herri ordezkariek aurkeztutako mozioa. Eta horrekin batera, baita, EH Bilduk aurkeztutako mozioa: justu kontrako bidetik jotzen duena.\nLarria iruditzen zaigu EH Bilduk eragindako atzerapena. Helburu bakarra izan duen jokabidea: Azpeitian ehundaka lan-postu berri sortzeko aukera ezohiko bezain harrigarria usteltzen uztea. Larria bezain harrigarria EH Bilduren udal-gobernuaren jarrera itsua eta friboloa, EH Bilduk begiak ixtea aukeratu duelako, herrian makina bat jendek pairatzen duen beharrari ez ikusiarena eginez. Larria bezain zinikoa, bere kontra-mozioak dion bezala, “lanpostuak sortzeko aukerarik txikiena ere lantzeko duen prestutasuna” azaldu duelako, lotsagabe, lan-postu baten beharrez enpresari kurrikuluma bidali dieten ehundaka herritarrei aurpegira barre eginez.\nEH Bilduk, bere gehiengoaren alper-harriaz onartu duen kontra-mozioa hitz hutsez jositako hutsalkeri hutsa besterik ez da: friboloa eta harrigarria, azpeitiar askorentzat ogibidea izan zitekeen aukera alferrik galtzeko ahalegin burugabean tematuta. Euzko Alderdi Jeltzaleko kideok nahiago genuke, oraindik ere, “izan zitekeen” horren ordez, atea zabalik mantenduz, “izan daitekeen” idatzi, baina EH Bilduk Azpeitian eraiki duen horma aurrez aurre dugula kontziente gara.\nLarria iruditzen zaigu Osoko Bilkuran Alkateak gurekiko erabilitako jarrera prepotente eta mingarria. Oso larria, prepotentziaz blai, bere aldeko tesia mantentzen duen nolabaiteko txosten juridikoa eztabaida amaitutzat eman arte ez azaldu izana. Nahiz eta txostenak martxoak 17ko data izan. Hau da, berrogei egun kajoian gordeta, ezkutatuta. Bide batez, txosten hori sakonean aztertzeko asmoa dugula adierazi nahi dugu.\nBaina, benetan mintzen gaituena ez da gu mindu nahi izana, EH Bilduren alkatetzaren eskuetan Azpeitia noraezean ikustea baizik. Edonola, Azpeitiko EAJ-PNVko gizon-emakumeok, gure herri-ordezkariekin batera, ez dugu erraz etsiko Corrugados martxan jartzeko aukerarik txikiena dagoen bitartean. Izan ere, bai gai honetan zein besteetan, aurrez aurre dugun EH Bilduren horma itsuak ez gaitu azpeitiarren onerako lan egitetik despistatuko.


Botika kutxarik naturalena - Gipuzkoako Hitza\nBotika kutxarik naturalena\nSendabelarrek milaka erabilera dituzte, eta inguruotan esku-eskura daude belar gehienak. Horietako 50 inguru jarri dituzte ikusgai Aiako kultur etxean, bakoitza bere azalpen zehatzarekin.\n2021, uztailak 16 Albisteak, gipuzkoa, Gizartea 438\nOsasun sistemak, farmaziak eta botikak baino lehenago ere baziren neurri batean sendatzen zekiten pertsonak eta sendatzen zuten botikak: sendabelarrak. Milaka urtean gizarteak belaunaldiz belaunaldi transmititu izan du gaitzak nola sendatu eta minak nola baretu, ukendu, infusio eta kataplasmen bidez, inguruan sortzen diren belarrak erabilita. Ahozko transmisioa etetear da, baina idatziz jasota ere gelditu da jakintza horren zati handi bat, eta hala osatu dute Aiako kultur etxean ikusgai dagoen erakusketa. Aharoa Zuloaga aiarra izan da sustatzailea, eta asteburuero hura ari da bisitariei harrera egiten eta azalpenak ematen. “Adinekoak etortzen dira batez ere, haiek ezagutzen dituztelako, haurrak zirenean erabiltzen zituztelako etxean”, azaldu du.\nErakusketa Beasainerako sortu zuten Zuloagak berak eta haren lankide batek. Igartzako monumentu multzoko gida turistikoak dira, eta han jarri zuten ikusgai lehenbizi, errotan, orain urtebete inguru. Erakusketak “izugarrizko arrakasta” izan zuela ikusita, eta Zuloaga aiarra denez, herrian jartzea proposatu zuen lantokian. Aiako Udalari ere interesgarria iruditu zitzaion, eta, hala, abuztuaren 1era arte egunero egongo da aukera erakusketaz gozatzeko.\nErakusketa itxura batean xumea den arren, gaiaren garrantzia azpimarratu du Zuloagak:”Sendabelarrena ondare immateriala da, belaunaldiz belaunaldi transmititu den jakintza bat delako, zoritxarrez galduz joan dena. Orain ari da interesa sortzen hainbaten artean, baita gazte batzuen artean ere, eta berreskuratu egin nahi dugu. Baina, zoritxarrez, informazio asko galdu da tartean”.\n50 informazio panel\nErakusketan, beraz, bertako sendabelar nagusiak zein diren erakutsiko dute, zertarako erabiltzen diren azaltzeaz eta infusioak, olioak, ukenduak eta kataplasmak nola egiten diren zehazteaz gain. Landareei buruzko 50 informazio panel eta argazki ingururekin batera, benetako landareak jarri dituzte aretoan. Izan ere, herritarrek horiek identifikatzen ikas dezaten nahi dute. Biltzeaz ere Zuloaga arduratu da, gehienbat. Etxekoen laguntza ere izan du, ordea: “Amak xaboiak egin ditu hemen erakusgai dauden landareak oinarri hartuta, eta ahizpari landare bat edo beste lapurtu diot”. Etxeko loreontzi guztiak erakusketarako baliatu dituela ere aitortu du, irribarretsu.\nIa landare guztiak erraz aurkitu dituzte, eta, erabileraren arabera, hiru multzotan banatu dituzte: infusioetan gehien erabiltzen diren belarrak jarri dituzte aurrena; ukenduetarakoak gero, eta gorputzeko zatien arabera antolatu dute ordena ondoren: azaletik hasi —garatxoak, zauriak eta kolpeak sendatzeko; gorputzaren barrutik jarraitu birikentzakoak aurrena (eztula, bronkitisa eta bestelako gaitzak), gibela garbitzeko erabiltzen direnak ondoren, eta hesteekin lotutakoak jarraian (beherakoak gelditzekoak, adibidez)—; eta zirkulazioarekin lotutako sendabelarrak jarri dituzte bukaera aldera.\nErakusketan Zuloagarekin topo eginez gero, xehetasun zehatzak ezagutzeko aukera izango dute bisitariek. Pasmo belarraz azaldu du, adibidez, “nahiko landare toxikoa” dela, “hazia batez ere”, eta, beraz, ukenduetarako baietz, baina ez dela gomendatzen infusioetan hartzea. Baratzeetan ateratzen da, eta lore gorri txikia du. Sanjose lorea ere aski ezaguna da, baina ez, agian, kolpeentzat oso ona dela. Eta datu berezi bat ere eman du Zuloagak: “Betadine naturala existitzen da: iodo belarra edo enara belarra da. Enarak etortzen direnean loratzen dela esan ohi da, eta horregatik deitzen zaio horrela. Betadine naturala da latexa —zurtoina haustean barruan daukan likidoa laranja delako eta zaurian eman daitekeelako”.\n+ Botika kutxarako


Gazteei zuzendutako nobela berria kaleratu du Garbiñe Ubedak | 111 Akademia\nGazteei zuzendutako nobela berria kaleratu du Garbiñe Ubedak\nUrriaren 29an aurkeztuko du Garbiñe Ubedak bere lan berria. (Argazkia: bilbozaharra.eus).\nEsperientziatik kontatuta dago Mehatxua, Larraitz protagonista bezain galduta, amorratua eta bakartua sentitu zelako idazlea bera ere, 16 urte zituenean\nElkar argitaletxeak gazteei zuzendutako Lekukoak sailaren baitan eman du argitara Garbiñe Ubedaren nobela berria: Mehatxua. Antxiñe Mendizabal editorea lagun duela aurkeztuko du Ubedak lan berri hau urriaren 29an goizeko 11:00etan Donostiako Elkar aretoan.\nLEKUKOA sailak ez dakar autobiografia izpirik, baina esperientziatik kontatuta dago, Larraitz protagonista bezain galduta, amorratua eta bakartua sentitu zelako idazlea bera ere, 16 urte zituenea


TU Lankideren aldizkari berriak "LagunAro etorkizunari begira" du aztergai — TUlankide MONDRAGON\nTU Lankideren aldizkari berriak "LagunAro etorkizunari begira" du aztergai\nLagunAroko Kontseilu Errektoreak duela gutxi onartu du hurrengo laurtekorako bide-orria. TU Lankide aldizkariaren azken alean, etengabe egokitzen ari den erakundearen prozesua aztertuko dugu.\n2024rako ez da aldaketa handirik espero LagunAron, pentsioei dagokienez. Besteak beste, erakundeak 7.340 milioiko ondare-funtsa izatea espero du. Ordurako, 28.000 mutualista, 70.000 onuradun eta 15.000 pentsiodun inguru izango ditu.\n"LagunAro 2024" aldizkaria\nEgindako elkarrizketen eta aldizkariaren erreportaje nagusian jasotako beste kolaborazio batzuen artean, hauek kontsulta daitezke:\n- Joxean Alustizak, LagunAroko presidenteak, honako hau aipatu du: "LagunAroren plan estrategikoaren zenbakien, lan-ardatzen eta ekintzen atzean bada guztia gidatzen duen ideia sinple eta sakon bat: pertsona orok merezi duen babesa, duintasuna eta errespetua".\n- Luis Mari Ugartek, LagunAroko zuzendari nagusiak, honako hau dio: "gure aurreikuspen-ereduak, behar duten pertsonak eta kooperatibak zaintzen jarraitzeaz gain, gizarte bidezkoagoa, solidarioagoa, iraunkorragoa eta orekatuagoa lortzeko palanka izan daiteke".\n- Kontxi Benitez, ekonomia eta komunikazio teknikariak azaldu duenez, "Lagunarok bere araudia egokitzea erabaki du, genero-indarkeriaren aurkako babes integrala emateko emakumeei, eta beraien eskubidea bermatzeko beharrezko neurriak hartzeko".\nHorrez gain, badira aldizkarian beste hainbat atal, kontsultagai:\n- Joseba Madariaga, Laboral Kutxako Ikerketa zuzendariak, zera baieztatzen du "hamarkada batean, gazte unibertsitarioek bi krisi handi bizi izan dituzte, eta, gazteek egoera hauek beste modu batera bizitzen dituzten arren, ohartzen dira horrelako gertaera batek eragina duela haien etorkizunean".\n- Izaskun Santamaría, EROSKIko Komunikazio Soziala eta Marketing arduradunak, hausnarketa proposatzen digu: "Eroskin Konplize belaunaldiak erronka onartu eta eskua luzatzen du benetako pausuak emateko eta horien bidea lantzeko. Denbora premiazkoa da eta genero-ikuspegia inoiz baino beharrezkoagoa. Beraz, izan gaitezen konplizeak. Pertsona bakoitzak kontatzen duelako. Eta asko".\n- Atzerrian lana egiten duten pertsonak. Danobatgroupeko atzerriko plantetan lana egiten duten bi pertsonen esperientziak ezagutzen ditugu: Ekain Arrizabalaga (Alemania) eta Josemi Hernández (Italia).\nInformazio guztiak kontsultatu daiteke: https://www.tulankide.com/es/revista


Andoaingo Poperoak: MOGWAI IS HERE\nMOGWAI IS HERE\nAzkenean, bai!!! Egun asko sarrerekin bueltan ibili ondoren, aurreko ostegunean egiaztatu egin zen. Mogwai taldea ikusteko sarrerak dauzkau!!! Ez dakienarentzat, Mogwai, post-rock estiloan, talde handienetarikoa dugu. Eskoziarrak urte dexente daramate musika instrumentala egiten, baino zer nolako musika!!!!\nKontzertua, Otsailak 7an izango da, larunbata. Kursalean ikusiko ditugu, exerita eta lasai lasai. Begiak itxi eta musikaz gozatu beharreko saioa izango da, magiaz beterikoa.\nEsan beharra dago 2 egunetan sarrera guztiak agortu direla, ez da harritzekoa, talde honek munduan zehar jarraitzaile asko dauzkalako.\nOrain ikusi behar zer nolako set lista eskeintzen duten. Hainbat disko edukita agian denetatik jotzen dute, baina lehengo urtean atera zuten disko borobila edukita, ez zen harritzekoa izango, abesti hoiei garrantzi gehiago ematea.\nEgia esan, berdin zait ze motatako abestiak joko dituzten, kontzertu hau betiko gure burmuinetan geldituko dela dakit, momentu ahaztezin bat bezala. Beraz, gozatu dezagun musika onarekin, gutxitan dugulako ( batez ere Donostin ), honelako espektakuloaz gozatzeko aukera.\nP.D: Wilco-ren kontzertuan gabez nago, eta kriston pena emateit, agian erreleboa aldatzeko ahalegina egin beharko nuke. Ekainak 3an Kursalean.


Musikaz gozatzeko astea - Lasarte-oria - Txintxarri.eus\nMusikaz gozatzeko astea\nTxintxarri Aldizkaria 2019-03-15 09:30\nVII. Musika Astea martxan da kultur etxean. Hurrengo astean Easo kapera gregorianistak eta Ana Belen Garciak eskainiko dute emanaldia topaketen saio berrian\nAndrea Chenier operak eman zion hasiera asteazkenean VII. Musika Asteari; lau egunez Manuel Lekuona aretoan musika izango da protagonista.\nLehenengo saioan opera zaleek denboran atzera egin zuten, asteazkenean. 1985. urtean Milango Schalan grabatutako opera ikusi zuten. Kalitate handiko bertsio horretan, Andrea Chenierren rolean Josep Carreras tenore ezaguna dago oholtzan, eta harekin batera, Eva Marton sopranoa eta Piero Cappuccilli baritonoa.\nAtzo, berriz, zuzeneko emanaldiaz gozatu zuten Manuel Lekuona kultur etxera hurbildu ziren herritarrek. Josean Vega tenoreak zuzenduta, Txanbela Otxoteak euskal folkloreko doinuetan oinarritutako egitaraua eskaini zuen.\nHorrez gain, etxeko txikiei eta familiei zuzendutako emanaldiak eskainiko dituzte. Gaur, ostiralez, esaterako, Demode Quartet taldeak Epa txiki! ikuskizuna oholtzaratuko du. Laukoteak umorearen eta euskal soinuen moldaketen bitartez, estilo musikal guztiek euskal musika oinarri dutela azalduko dute.\nAsteari amaiera emateko, bihar, larunbata 20:00etan Katiuska zarzuela ikusgai izango da. Sasibill elkarte lirikoko abesbatza eta orkestrak Pablo Sorozabal musikagilearen lehen zarzuela eskainiko du. 1931. urtean estreinatu zuten, eta 1918. urteko Errusiar Iraultzan dago oinarritua. Amodio, traizio eta politika kontuak nahastu dituzte lan honetan. Sarrera 12 eurotan jarri dute.\nHalaber, hurrengo ostiralean, martxoaren 22an, 19:30ean, musika zaleentzako Musika Topaketen saio berria egingo dute. Ama Brigitarren komentuan, kantu eta organo doinuak izango dira nagusi. Ana Belen Garcia organo joleak Easo kapera gregorianistarekin bat egingo du. XVI. eta XVIII. mendeko doinuekin osatu dute egitaraua. Hala nola, egile ezezaguna duten Bayle del gran duque eta Variaciones sobre la gayta saioak, eta Buxtehude eta P. Corneten lanak eskainiko dituzte.


Iruñeak Hiri Hezitzaileen Nazioarteko Sarean sartu zeneko 25. urteurrena ospatuko du | Ayuntamiento de Pamplona\nUdalaren webgunea Hiri Hezitzaileen Nazioarteko Egunerako prestatzen ari da, egunero ikaskuntzen edo Sarearen ondareen inguruko bideoak eskainiz\nIruñeak 1995ean egin zuen bat Hiri Hezitzaileen Nazioarteko Sarearekin, Bartzelonan sortu eta bost urte geroago. 2020 honetan, beraz, hogeita hamar urte bete dira Sarea osatu zenetik eta hori sortzeko Hiri Hezitzaileen Gutuna aldarrikatu zenetik, eta 25 Iruñeak horrekin bat egin zuenetik. Hori dela-eta, www.pamplona.es webguneak hasierako orriaren parte bat eskaini dio efemeride horri, zeina azaroaren 30ean ospatuko baita, Hiri Hezitzaileen Nazioarteko Egunean.\nEgun hori bitarte, Udalaren webguneak bideo labur batzuk argitaratuz joanen da, irakaskuntza edo ondare gisa; horietan biltzen dira sarearen parte diren hiriek 30 urteko partaidetzako ibilbidean eskuratutako alderdi, ezaugarri, elementu eta mezuak. Horretaz gain, urtemuga hau probestu da Hiri Hezitzaileen Gutunaren edukiak eguneratzeko, garai berrietara eta azken hiru hamarkada hauetan izan den bilakaera sozial, kultural, teknologiko eta ekonomikoari egokituz.\nHiri hezitzailea izateak berekin dakartza hainbat ikaskuntza, ondorio eta onura. Horietan, administrazioek bere gain hartzen dituzte hezteko eta hiria eraldatzeko ardura, bizitza eta aniztasuna errespetatzen dituen espazioan. Gaur egun, mundu osoko 36 herrialdetako 500 hiri baino gehiago dira Sare honetako kide. Azaroaren 30erako, orain hedatzen ari diren irakaspenena baino bideo luzeago bat prestatzen ari da, data hori ospatu eta Hiri Hezitzaileen Nazioarteko Sareko kide izanda hartutako konpromisoak ezagutarazi eta berresteko. Eduki horiek hobeki hedatzeko, #EdCities30years hashtag-a sortu da.\nHiri Hezitzaileen Gutun eguneratua\nHiri Hezitzaileen Gutunaren bertsio berriak hasieratik sustatzen diren funts eta balioak gordetzen ditu. Gutuna eguneratu egin da hiriek udal-ekintza sustatzen jarraitzeko duten erronka global berriak ikusita. Gutun berriak generoaren gaia indartzen du eta jasangarritasuna azpimarratu, osasunari eta zaintza-lanei buruzko printzipio berariazko bat dauka, indar handiagoa ematen dio kulturari eta beste gai batzuk ere eransten ditu, besteak beste, arrakala digitala eta Big Data.\nHiri Hezitzaileen Gutunak 20 printzipio ditu, hiru multzotan sailkatuta: hiri hezitzailerako eskubidea, hiriaren engaiamendua eta pertsonei zerbitzu osoa ematekoa. Hitzaurrean esaten den bezala, "hiri hezitzailea etengabeko prozesuan bizi da, xedea du komunitatea eraikitzea eta herritar libreak, arduratsuak eta solidarioak sortzea, gai direnak desberdintasunarekin elkarbizitzeko, gatazkak era baketsuan konpontzeko eta guztion onuraren alde lan egiteko".\nHiri Hezitzaileen Gutunaren 30 urte, 30 irakaspen\nHiri hezitzailea ikasketen laborategi bizia da.\nHiri hezitzaileak hezkuntza-aukera andana eskaintzen die herritar guztiei.\nHiri hezitzailean, hezkuntza ikastetxetik haratago doa, eta kale, plaza eta parkeetan eragina du.\nHiri hezitzaileak elkarbizitza, inklusioa, berdintasunean oinarritutako aniztasuna, justizia soziala, elkartasuna eta bakea sustatzen ditu.\nHiri hezitzaileak garapena bultzatu eta herritarrak ahalduntzen ditu.\nHiri hezitzailean, pertsonek bizitza osoan zehar ikasten dute.\nHiri hezitzailean, pertsona guztiek dute beti zer irakatsi eta zer ikasi.\nHiri hezitzaileak komunitate osoaren konpromisoa behar du hezteko.\nHiri hezitzailean ezagutzak eta gaitasunak eskuratzea sustatzen da, eta norbera izaten nahiz elkarbizitzan aritzen jakitea bultzatzen da.\nHiri hezitzaileak ez du inor atzean uzten.\nHiri hezitzaileak hezkuntzarekiko borondatea eta konpromiso politikoa behar ditu.\nHiri hezitzailean, pertsonak udal-jardunaren erdigunean daude.\nHiri hezitzailean, hezkuntza udal alor guztien ardura da.\nHiri hezitzaileak udal-politiken hezkuntza-eragina indartu, ikusarazi eta ebaluatzen ditu.\nHiri hezitzailea tokiko gobernuaren eta gizarte zibilaren arteko proiektu partekatua da.\nHiri hezitzailea eraikitzeak lankidetza eta sare-lana behar ditu.\nKomunikazioa eta informazioa giltzarri dira hiri hezitzailean.\nHiri hezitzaileak entzute aktiboa praktikan jartzen du.\nHiri hezitzaileak herritarren partaidetza sustatzen du.\nHiri hezitzaileak herritar demokratiko, aktibo eta kritikoak trebatzen ditu.\nHiri hezitzaileak herritarrekin batera identifikatzen ditu arazoak, eta erantzuten die.\nHiri hezitzailean, utopiak hezkuntza-zeregina blaitzen du.\nHiri hezitzailea gizarte- eta hezkuntza-inkubagailua da.\nHiri hezitzailea izateak hiri-proiektu partekatua eta denboran zehar mantendua behar du.\nHiri hezitzaileak bizimodu osasungarri eta jasangarriak bultzatzen ditu.\nHiri hezitzailea hiri gizatiar eta erosoa da.\nHiri hezitzaileak kidetasun-sentimendua eta komunitate-loturak sendotzen ditu.\nHiri hezitzailean, hezkuntzak pertsonak eraldatzen ditu mundua eraldatzeko.\nHiri hezitzaileek elkarrengandik ikasten dute.\nMundu osoko 500 hiri baino gehiago daude engaiaturik Hiri Hezitzaileen Kartarekin.


Euskalbar » Blog Archive » Euskalbar 3.8: bost hiztegi berri eta botoi guztiak ezkutatzeko aukera\nEuskalbar 3.8: bost hiztegi berri eta botoi guztiak ezkutatzeko aukera\nBertsio berri honetan hiztegi gehiago gehitu dizkiogu Euskalbarri. Hain zuzen, bost gehiago dira oraindik aurrera kontsultatu ahalko diren hiztegiak:\nZientzia eta Teknologiaren Hiztegi Entziklopedikoa\nLehen hirurak, botoien bidez edo Enter sakatuz kontsultatzeaz gain, bilaketa konbinatuetan ere erabili ahal izango dira.\nBestalde, barran dugun botoi-kopurua gero eta handiagoa dela ikusita, edozein botoi, baita hizkuntzei lotutakoak ere, ezkutatzeko aukera ematea erabaki dugu. Beraz, botoi guztiak ezkutatu edo erakutsi ahal izango dira bertsio berrian.\nAzkenik, azal berria gehitu dugu bilaketa konbinatuetarako: grisleun. Eskerrik asko Gotzon Egia.\nMezu honen argitaratze data 2010/09/29 da, eta Bertsioak, Hiztegi eta baliabideak kategorian dago sailkatuta. Mezu honen erantzunak RSS 2.0 bidez jarrai daitezke. Mezu bat utz dezakezu, edo trackback egin zure webgunetik.\n« Euskalbar 3.7 bertsioak Zehazki hiztegia dakar\nEuskalbar 3.9: Firefox 4 bertsiorako egokitua eta itxura berriarekin »\n3 erantzun “Euskalbar 3.8: bost hiztegi berri eta botoi guztiak ezkutatzeko aukera” mezuan\nTweets that mention Euskalbar » Blog Archive » Euskalbar 3.8: bost hiztegi berri eta botoi guztiak ezkutatzeko aukera -- Topsy.com-(e)k esan du:\n2010/09/29 / 10:34 pm\n[…] This post was mentioned on Twitter by Julen, Mikel Iturbe and Ricardo Gómez, assar. assar said: Euskalbar 3.8: bost hiztegi berri eta botoi guztiak ezkutatzeko aukera http://is.gd/fATaN #euskalbar […]\nGotzon Egia-(e)k esan du:\n2011/03/10 / 1:13 pm\nPentsatu duzue Euskalbar-en bertsio eguneratua prestatzea, Firefox 4.0 ateratzen denerako?\nadmin-(e)k esan du:\n2011/03/10 / 4:04 pm\nAri gara. Bidali genuen bertsio berria Mozillaren AMO webgunera, baina atzera bota digute, orain arte bilaketa konbinatuak egiteko erabiltzen genuen modua jadanik ez delako onargarria segurtasunaren ikuspuntutik. Auzi hori konpondu bezain laster berriro bidaliko dugu, ea onartzen diguten.\nEuskalbar bertsio berriaren berritasunak ikusi nahi duenak, bideo honetan ikus ditzake:


«Gure apustua ELArekin aliantzan sakontzea da»\n20 maiatza, 2017 Elkarrizketa 1031\nGarbiñe Aranburuk (Legorreta, 1973) 1997an eman zituen lehen urratsak LAB sindikatuan Arrasate eskualdean. Donostia eta Tolosa-Goierri eskualdeetan aritu ondoren, 2004an, Rafa Diezen garaietan, «exekutibora salto egin» eta 2008az geroztik Ainhoa Etxaideren zuzendaritzan egon da. Momentu honetan Ekintza sindikaleko eta negoziaketa kolektiboko arduraduna da. Hilaren 25eko eta 26ko IX. Kongresuaren ondoren, LABeko Idazkari Nagusia izango da.\nIlusioz eta gogotsu al zaude erronka berriari ekiteko?\nIlusioa eta gogoa bai, eta bertigoa ere bai pixka bat! Hankak lurrean ere bai.\nIzan ere, LAB sindikatuko Idazkari Nagusia izango zara datorren astetik aurrera.\nGurea bezalako proiektu batean pertsona bati tokatzen zaio aurpegi ematea, edo aurrera urrats bat egitea. Kasu honetan niri tokatu zait, baina guretzat oso garrantzitsua izaten da talde lana, taldearen funtzionamendua eta talde izaera hori indartzea. Denon artean halako ariketa bat egin genuen, zein profiletako jendea gauden, bakoitzaren profilak nola osagarritzen ditugun, eta horren arabera, ni naiz hautagaia.\nBigarren emakumea izango zara.\nBai, ni hautagai izate horretan horrek ere badu bere balioa eta bere pisua. Guretzat oso garrantzitsua da. Sindikatu honek batez ere 2000. urtetik hona, emakumeen berdintasunaren edo parekidetasunaren aldeko hainbat urrats egin ditu, aitzindariak izan gara lehenengo idazkari nagusia emakumea izaten. Zuzendaritza parekidea daukagu, baina zuzendaritza parekideak ez du bermatzen politika feministak egiten direnik. Gure erronketako bat da praktika feminista horretarako urratsak egitea eta horretarako erabaki berriak hartuko ditugu ponentzia politiko sindikalean eta antolakuntzan ere bai.\nZeintzuk izango dira LABen proiektu edo lan ildo nagusiak?\nEztabaidagai jarri ditugun ponentziatan, lehenik eta behin testuinguruaren azterketa egin dugu, testuinguru ekonomiko eta soziala; eta langileen ikuspegitik egoera oso latza da. Eredu kapitalista basati baten baitan gaude, politika neoliberal hutsak inposatzen zaizkigu. Gaur egungo eredu ekonomiko eta sozial hau ez da jasangarria, ez da bizigarria. Guk lehenik eta behin egiten duguna da kapitalismoarekin daukagun talka berrezaugarritu; hau da, betiko kapital-lan eskema klasikoetatik, kapital-bizitza terminoetan hitz egin behar dugula.\nLehenik eta behin garbi dagoena da, sistema kapitalistak langileongandik plusbalia ateratzeko daukan elementu edo bitarteko nagusiena lan harremanen prekarietatea dela, soldatak eta lan baldintzak kaskartuz. Horrezaz gain, lan guztien aitortza ez da berdin egiten, lan produktiboak eta lan erreproduktiboak bereizten dira. Horrek esan nahi du, zaintza lanen zama oraindik ere emakumeon eskuetan dagoela. Gainera, emakumeak lan mundura sartu garenean bigarren mailako langile bezala sartu izan gara; prekarietate tasa altuagoak dauzkagu, soldata bajuagoak… lan baldintza askoz ere kaskarragoak. Lan munduan ematen den prekarietatearekin gainera ez dago babes sozial sistema egokirik garatuta. Beraz, langileria txikituta dago eta gure ekintza sindikala pixka bat berritu nahi dugu, ez bakarrik momentu honetan soldatapekoak diren langileei egoerari erantzuteko, baizik eta langile kolektibo guztiei (langabeak, pentsiodunak, etxez etxeko langileak, autonomo faltsuak…) erantzuteko. Langile klasearen berrosaketa gure lehentasunezko ardatzetako bat da.\nEgoera horretatik ateratzeko zein irtenbide proposatzen duzue?\nEzinbestekoa da beste eredu ekonomiko eta sozial bat. Gaur egungo eredu honen barruan, lau gauza aldatuta ezinezkoa da langileontzat onura asko ateratzea; horretarako bitarteko juridikoak eta politikoak behar ditugu, erabaki ahalmen osoa gure eskuetan eduki behar dugu. Azken batean, estatu propio bat behar dugu. Eta hori ibilbide baten emaitza izango da; burujabetza prozesu bat martxan jarri beharko dugu horra iristeko.\nIbilbide horretan, ELArekin aliantza estrategikoren bat egitea aurreikusten duzue?\nAzkeneko urteetan urruntze bat egon da, oso estrategia desberdinak eraman izan ditugu ELAk eta guk. Baina ezinezkoa da lan harremanetan ematen diren prekarietate egoera horiei guztiei aurre egitea eta eraldaketa soziala egitea, aldaketa politikorik gabe. Burujabetza prozesu bat behar dugu. Gure apustua da ELArekin aliantza horietan sakontzea, eta ponentzietan ere horren aldeko apustua egiten dugu.\nLABen berrikuntzen artean, egitura sozialeko ardura sortzea dago. Zergatik?\nLangileria zatituz eta ahulduz joan da, gero eta prekarietate gehiago dago, eta sindikalgintza inoiz baino beharrezkoagoa denean, sindikatuak inoiz baino bitarteko gutxiago dauzkagu errealitate horri aurre egiteko. LABen birpentsatze prozesu oso bat egin dugu, errealitate horri aurre egiteko eredu sindikalik eraginkorrena zein den ikusteko. Gaur egun, joko arauen mugetara mugatzen baldin bagara, hortik bakarrik soldatapeko langile jakin batzuei eskaini ahal diegu irtenbidea. Horregatik egin dugu gure ekintza sindikala berritzeko apustua, kolektibo guztietara zabaltzeko. Kongresu honetako berrikuntzetako bat egitura sozialeko ardura sortzea da, kolektibo horiengana guztiengana iristen saiatzeko. Ez bakarrik maila diskurtsiboan, baita ere antolakuntzako marko berriak eskainiz.\nKrisi ekonomikoa atzean geratzen ari dela diote ahots batzuek.\nGuk ez dugu inondik inora irakurketa hori partekatzen; gertatzen ari dena da, langileen kontura eta lan eta bizi baldintzen kontura, prekaritatearen kontura, ematen ari dela balizko hobekuntza hori. Datu makroekonomiko batzuetan nolabait hobekuntzak egon daitezke baina errekuperazio hori prekarietate prozesuaren kontura da. Zerbitzu publikoen merkantilizazioa eta pribatizazioak bere horretan jarraitzen du, edo areagotzen ari da; babes soziala, RGIa suntsitu edo murrizten ari dira; lan baldintzen prekarietateak bere horretan jarraitzen du edo areagotzen ari da… Horrezaz gain, kapitalaren pilaketa bat ematen ari da, errenten pilaketa bat gero eta esku gutxiagotan, geroz eta desoreka sozial handiagoak ematen ari dira, langile pobreetaz hitz egin beharra dago, pobreziaz hitz egin behar da Euskal Herrian ere. Beraz, hazkunderik ez dago gehiengoarentzat.\n«Ilusioa eta gogoa badaukat, eta bertigoa ere bai pixka bat! Hankak lurrean ere bai»\n«Langile klasearen berrosaketa gure lehentasunezko ardatzetako bat da»\n«Adierazle guztiak kontuan hartuta, Europarekin alderatuz askoz ere okerrago gaude»\nPrekarietatea al da krisitik ateratzearen prezioa?\nLangabezia datuak gutxitu direla saltzen da baina horren atzean zer dagoen aztertu behar da: inaktibitate handiagoa jendeak erretiroa hartu duelako eta jende gutxiago dagoelako aktiboan edo denbora luzea daramalako langabezian eta desmotibatu delako eta ez dena apuntatzen lan bila… Edo bestetik, langabezia jaitsiera horren atzean dagoena da lanaldi partzialen igoera, sortzen diren lanak gainera oso-oso iraupen motzekoak dira, gehiengo zabal bat behin-behinekoa, soldatak gero eta murritzagoak, langile pobreak kategoria bezala aipatu behar da, 1.200 eurotik beherako soldatekin langileen laurdena baino gehiago dago…\nEuropara begiratuz gero, zure ustez, nola dago kokatuta Euskal Herria?\nBatez ere hemen ari da ematen errealitate hori, Estatu Espainiarrean eta Estatu Espainiarreko politika ekonomiko berdinak aplikatzen ari garelako, beraz, baita Euskal Herrian ere. Batzuek saltzen digute hemen ere askoz ere hobeto bizi garela, beti Espainiarekin alderatzen gaituztelako; hori da EAJren politika, behin eta berriz Espainiako datuekin alderatzea. Baina Europako datu makroekonomikoekin alderatzen bagara, langabezia kopuruari begiratzen badiogu, soldatek zein pisu daukaten barne produktu gordinean, zein izan den guzti horren bilakaera, zein den lan baldintzen egoera, presio fiskala… adierazle guzti-guztietan ikusten da Espainiarekin alderatuta, Espainia baino hobetoxeago gaudela, baina Europarekin alderatuz askoz ere okerrago.\nGoierri ere irla bat dela esan izan da sarritan.\nBeste eskualde batzuek bizi duten egoerari erreparatzen badiogu, Goierriko egoera arinagoa dela esan daiteke, enpresa oso garrantzitsuak daudelako. Baina nik uste dut horrek ezin gaituela irakurketa konplaziente batzuetara eraman. Hemen ere bilakaera ez da positiboa izan, hemen ere lanpostuak suntsitu dira, hemen ere badago prekarietatea…\nZein dira kargua uzten duzunerako lortu nahiko zenituzkeen helburuak?\nEgia esanda ez naiz gehiegi jarri horretan pentsatzen. Sindikatua jaio zenetik hazten joan den proiektu bat da, momentu honetan, bigarren sindikatua gara, CCOO gainditzea lortu dugu. Gustatuko litzaidake joera hori mantentzea eta distantzia horiek areagotzea. Proiektu sindikalak ikusita guk ikusten dugu badaudela horretarako baldintzak, ez dela momentu koiuntural batean eman den egoera bat, baizik eta egonkortuko dena dela. Bestetik, gustatuko litzaidake hemendik bost urtera herri honek bere burujabetza bidean urrats garrantzitsu batzuk emanak izatea, konbentzituta gaudelako langileen egoera hobetzeko, neoliberalismo fase honi buelta emateko biderik eraginkorrena estatu propioa dela, egitura propioak edukitzea dela. Hemen erabakitzen badugu askoz ere aukera gehiago ditugulako beste politika ekonomiko eta sozial batzuk egiteko, eta langileon egoera hobetuko du.\n« 237. zenbakia[pdf]\nNekaGip: nekazarientzat pentsatutako aplikazioa »


Hozkirrien termodinamika | Aixebe & Abante\nPosted on abril 3, 2012 por Oier Gorosabel Larrañaga en beroa, hotza, kardiozirkulazioa // 0 Comentarios\nLantokian berogailuekin borroka bat dugu. Askorentzat, estufek bi posizio bakarrik dituzte: on eta off. Sarri azaldu behar izaten dugu termostatoa zer den, baina, hala ere, ez da nahikoa, askotan berogailuek bi posizio bakarrik izaten jarraitzen dute: zero eta hamar (0-10 eskala batean). Goizean etortzean, “hau hotza!” eta maximora jaso; ezin ulertarazi termostatoa topean jarrita ere, gela ez dela bizkorrago berotuko. Oinarri-oinarrizko termodinamika ezagutzak dira: alferrik da estufa maximoan jartzea atea zabalik badago; termostatoa ongi erabilita, berogailua itzali egingo da tenperatura egokira heltzean eta, gela hozten bada, atzera piztuko da; leihoa ireki aurretik, berogailua itzali behar da… Gazteek dute hori guztia ulertzeko arazo gehien, batetik etxean neguan kamiseta hutsean ibiltzea oso erosoa delako eta, bestetik, argi indar faktura zer den ez dakitelako. Horietatik askok, gainera, ekologistatzat du bere burua. Bada, kontuan hartu beharko genuke honek ere baduela zerikusia azken urteotan bizitzen ari garen argindar kontsumo ikaragarriarekin eta, martxa honetan, zentral eolikoak ez, nuklearrak ere beharko ditugula kontsumo maila hau mantentzeko.\n“Eta honek zer du ikusteko bada osasunarekin?”, esango du bateren batek. Badu zerikusia, bai. Norbere gorputza ezagutu eta zaintzeko, hotz-bero aldaketen aurrean modu egokian erantzuten ikasi behar dugu. Naturaren eguraldi aldaketei aurre egiteko, animaliok termorregulazio sistema bat garatu dugu milaka urteetan zehar. Bere eginkizunak ondo betetzeko, gorputzak 37º inguruko tenperatura mantendu behar du etengabe. Motorren antzera, gorputza berotu egiten da hainbat arrazoiengatik: eguraldia, lan fisikoa… 37 gradu horiek ez gainditzeko, gorputzak gehiegizko berotasuna kanporatu behar du; hotza dagoenean ere, termorregulazio sistema beroa gorde eta sortzeko lanean hasten da. Joko horretan, zirkulazio aparatuaren etengabeko egokitzea gertatzen da –odol hodiak lasaitu eta estutzea–.\nGizaki osasuntsuak –ume batek, esate baterako– errez asko egiten die aurre hotz-bero aldaketei. Gainera, egokitze prozesua bera gimnasia bezalakoa da gure zirkulazio sistemarendako. Feedback prozesuetan moduan, zenbat eta hotz-bero gehiago jasan, orduan eta gehiago hobetzen da gure egokitze ahalmena tenperatura aldaketen aurrean .\nAzken urteotan baina, hainbeste usadio termiko desegoki hartu ditugu azken hamarkadetako hazkunde ekonomikoa dela eta. Hona hemen –berriro ere– txarto ulertutako ongizatearen ondorioa, aberats berriaren ajeak. Txiki-txikitatik hasten gara seinak zorro lodietan eta tapakietan biltzen, osasunaren kaltean; umeen zirkulazio sendoak hotzari aurre egiteko ahalmen handia duen arren, hotzaren estimulutik isolatzean odol hodien lasaitze-estutzea ez da gertatzen eta, beraz, goian aipatutako feedbacka alderantziz gertatzen da: erabiltzen ez den funtzioa (termorregulazioa) galdu egiten da. Hona hemen ume sano izatetik, heldu hozkirri bihurtzeko bidearen hasiera.\nAntzinako bizimoduan, nahi gabe gertatzen zen entrenamendu hori: umeak euripean eskolara guardasolik gabe; nekazariak neguan hotzak akabatzen eta udan eguzkipean kiskalita; arrantzalea beti arropa bustiekin… Bizimodu horrekin, zailtzen ez zena hil egiten zen, eta ez da metafora bat. Ez gara hasiko joan den mendeko bizimodu gogorra aldarrikatzen, noski, baina bizitza berogailu zentralik gabe posible dela esateko balio digu. Nola liteke? Bai, lagunok: Homo Sapiensok ba daramatzagu 150.000 urte Ludian, eta horietatik 149.980 horrela pasa ditugu, sutondoan eskuak edo ipurdia berotzen (txandaka; biak batera ezin baita). Hala izan da orain dela gutxi arte, gehienok butano estufa bakarra ezagutu baitugu etxe osorako. Baina oroimena motza da, eta hain erraz ohitzen da bat erosotasunera…\nBaina hor agertzen zaigu berriro hozkirria: “Baina nik hotza dut beti!”. Bai laguna, zalantzarik ez dut. Zer egin? Hasteko, hotza sentitzen hasten zarenean, termostatoa jaso aurretik… geldi! Bada termorregulazio sistema tradizional bat, guztiz ekologikoa, oso emaitza ona ematen duena; bere izena jertsea da, eta nahiz eta gure amonak ongi asko ezagutzen zuten, gaur egunean tamalez ahaztuta geratu da, batez ere zilborra eta gerriari dagokionez.\nGero, hozkirriak onartu behar du arazoa berea dela. Hau da, etxea edo bulegoa sauna bat bihurtu beharrean –horrek bere termorregulazio kaskarra areagotuko du–, soluzioa odol hodien berrentrenamendutik etorriko da. Nahiko prozesu erraza den arren, fisioterapeuta baten ikuskapena komenigarria izango da aurretik zirkulazio arazoak badaude; era berean, diziplina eta jarraipena beharko dugu emaitzak lortzeko, baina horrek ordain bikaina izango du: hozkirrien eguneroko arazo diren hotzeria, gaixotzeko erraztasuna, esku eta oin hotzak… hobetzeaz gain, sendotasuna eta bizitzeko gogoa berreskuratzen dira zirkulazio sistema zainduta.\nGaur8rako, 2008ko Maiatzaren 02a


Ikertzaile - Wikipedia, entziklopedia askea.\nzientzia-ikerkuntzarekin lan egiten duen profesionala\nIkertzailea ikerketa bat burutu edo ikerketa batean parte hartzen duen norbait da, hau da, ezagutza bilatzeko, gertaerak edo erlazioak argitzeko proiektu bat aurrera daramana. Ikertzaileak irakaskuntzan edo eremu akademikoan, industrialean edo gobernukoetan lan egiten du, baita erakunde pribatuetan ere (irabazi-asmoarekin edo gabe), eta ikerketa zientifikoa izaten da bere jarduera nagusia.\nIkerketarako aurrekontuen bilakaera hainbat herrialdetan 2004-2014 urteetan (Iturria: Berria)\nZaila da ondo zehaztea zer den ikertzailearen ofizioa edo bere profila, ikerketa-eremuak anitzak direlako eta jardueraren praktikan denen artean desberdintasun esanguratsuak daudelako. Hasieran, ikerketa ez zen jotzen benetako lanbide edo ofizio moduan, kalifikatzaile moduan baino ez zen erabiltzen.\nEkonomia Lankidetza eta Garapenerako Antolakundeak (ELGA) Frascati manualean argitaratu zuen moduan, askotarikoak dira ikertzaileen jarduera motak: «Ezagutza, produktu, prozesu, metodo eta sistema berriak sortzearekin lotuta dagoen espezalista da, edota horrelako proiektuen kudeaketaz arduratzen dena».\nMarie Curie, XX. mendeko ikertzailea\nBerariazko ikertzaile ofizioaren sorrera gizarte-esparruan espezializazio-zereginak azaldu zirenean gertatu zen. Aspaldian asmakizunak eta ezagutzak proba eta errore metodoa aplikatzearen ondorio izan baino ez zen, eguneroko bizimoduan eta mundu osoan zehar.\nFrancis Bacon-rekin, XVII. mendean, hasi zen Mendebaldea ikerkuntza antolatu eta sistematizatuaren interes ekonomiko eta politikoez jabetzen. Geroago zientzia-akademien fundazioak erakutsi zuen gero eta interes handiagoa zegoela estatuen aldetik ikertzaileen lanaz, esparru trukerako esparru bat eskainiz, baita edonolako gizarte-aitorpena ere.\nikertzaileen hierarkia sozialaren eboluzioa eta ikerkuntza-lanen izaeraren eboluzioa batera gertatu ziren, eta beren emaitza metodo zientifikoaren mailakako sortzea izan zen iraultza kopernikarretik abiatuta.\nBerariazko ikertzaile lanpostuak, estatuak berak edo enpresa pribatuek finantzaturik, zertxobait geroago sortu ziren, XIX. mendean, eta abiada bizian garatzen dira XX. mendean. Aurreko mendeetan, ikerketa zientifikoa jarduera nagusi bati eransten zitzaion, adibidez, hezitzaileari edo ingeniariari.\nErakunde zientifikoak edo ikerketa-erakundeak zientziaz eta ikerkuntza zientifikoaz aritzen direnak dira. Oso lotuta daude hezkuntzako erakundeekin eta eremu ekonomiko eta politikoekin. Natur zientziekin eta zientzia fisikoekin bakarrik identifikatzea ohikoa den arren.\nOrriaren azken aldaketa: 12 martxoa 2020, 09:26.


Kezkak: «Alde guztietatik estutzen gaituzte» (2 Korintoarrei 4:8)\nKezkak: «Alde guztietatik estutzen gaituzte»\n«25 urtez ezkonduta izan ondoren, senarra eta biok dibortziatu egin ginen. Nire seme-alabek Jehoba zerbitzatzeari utzi zioten. Osasun arazo larriak izaten hasi nintzen. Orduan, depresioa izan nuen. Mundua gainera erori zitzaidala sentitu nuen, ezin nuela aurrera egin. Bileretara joateari utzi eta, ondoren, Jehoba kongregazioarekin batera zerbitzatzeari ere utzi nion» (June).\nKEZKAK edonork izan ditzake, baita Jainkoaren zerbitzariek ere. «Bihotza kezkaz betea» zuela idatzi zuen salmogileak (94. Salmoa 19). Azken egunetan, «bizitzako ardurak direla eta» Jehoba zerbitzatzea bereziki zaila izango zela esan zuen Jesusek (Lukas 21:34). Eta zu? Zailtasun ekonomiko, familiarteko eta osasun-arazoengatik erabat gaindituta sentitzen al zara? Nola lagun zaitzake Jehobak aurrera egiten?\n«Honenbesteko indarra» Jehobarengandik dator\nLarritzen gaituzten kezkei guk bakarrik ezin diegu aurre egin. «Alde guztietatik estutzen gaituzte» zioen Paulo apostoluak. «Larri gaude» eta «lurrera botatzen gaituzte». Halere, ez gaudela ez zapalduak, ez etsiak, ezta suntsituak ere esan zuen. Zerk laguntzen gaitu aurrera egiten? Jainko Ahalguztidunarengandik datorren «honenbesteko indarra» da gure laguntza (2 Korintoarrei 4:7-9).\nPentsatu iraganean «honenbesteko indarra» jaso zenuen alditan. Oroitzen al duzu Jehobaren maitasun leiala gehiago estimatzen lagundu zintuen hitzaldirik? Eta besteei paradisuari buruz hitz egitean, ez al zitzaizun sendotu Jainkoaren promesetan zenuen fedea? Bileretara joatean eta sinesten duguna besteei azaltzean, kezkei aurre egiteko behar dugun indarra eta barruko lasaitasuna lortzen dugu. Honela, Jehoba zoriontsu zerbitzatu dezakegu.\n«Dasta eta ikus zein ona den Jauna»\nDuzun egoerarengatik gaindituta senti zaitezke, nora jo ez dakizula. Esaterako, Jehobak bere Erreinuaz batez ere arduratzeko eta jarduera espiritualetan ohitura onak mantentzeko eskatzen digu (Mateo 6:33; Lukas 13:24). Bestalde, familia-kide edo lankideek aurka egiten badizute edota osasun txarra edo familia-arazoak badituzu, zer egin dezakezu guzti honek fisikoki agortu bazaituzte? Eta zure lanak kongregazioari eskainiko zenizkion indarrak eta denbora kentzen badizkizu? Hainbeste eginbeharrekin eta hain denbora nahiz indar eskasekin, itota sentitu zaitezke. Agian Jehobak zuregandik gehiegi eskatzen duela ere pentsatu duzu.\nJehobak ulertzen gaitu. Ez digu, inoiz ere, egin dezakeguna baino gehiago eskatzen. Eta badaki denbora behar dugula estres fisiko eta emozionaletik sendatzeko (103. Salmoa 13, 14).\nIkus ezazu, esaterako, Jehobak Elias profeta zaindu zuen modua. Elias adoregabe eta beldurtuta sentitu zen aldi batean, korrika ihes egin zuen basamortura. Errieta egin al zion Jehobak eta bere eginkizunera itzul zedila agindu? Ez. Jehobak bitan bidali zuen aingeru bat Elias goxotasunez esna zezan eta jatekoa emateko. Hala ere, 40 egun pasa ondoren, Elias oraindik kezkatuta eta ikaratuta zegoen. Zer gehiago egin zuen Jehobak laguntzeko? Lehenik, Jehobak babestu zezakeela erakutsi zion. Bigarrenik, Jehobak ahots apalez hitz eginez kontsolatu zuen. Azkenik, beste milaka lagun ari zirela Bera leialki adoratzen ezagutarazi zion. Laster, Elias berriz ere ekinean zegoen, gogotsu, bere profeta eginkizunetan (1 Erregeak 19:1-19). Zer ikasten dugu? Elias kezkengatik gaindituta zegoenean, Jehobak pazientziaz eta errukiz tratatu zuela. Jehoba ez da aldatu. Gutaz ere modu berberean arduratzen da.\nJehobari zer eman diezaiokezun pentsatzean, kontuan har ezazu benetan zenbat eman dezakezun. Ez ezazu konparatu orain egin dezakezuna lehen egiten zenuenarekin. Adibidez: hilabete edota urte batzuk entrenatzeari utzi dion korrikalari batek, ezin du lehen zuen maila berdinarekin segituan hasi. Horren ordez, indar eta erresistentzia lortzeko helburu txikiak jartzen ditu. Kristauak korrikalariak bezalakoak gara. Gu ere helburu jakin batekin entrenatzen gara (1 Korintoarrei 9:24-27). Zer iruditzen zaizu orain bete dezakezun helbururen bat ipintzen badiozu zeure buruari? Esaterako, bilera batera joateko helburua jarri dezakezu. Eskatu iezaiozu Jehobari helburu hori lortzeko laguntza. Espiritualki sendotzen zaren neurrian, hitz hauek zuregan ere beteko dira: «Dasta eta ikus zein ona den Jauna» (34. Salmoa 9 [34:8, NW ]). Gogoratu ezazu Jehobari diozun maitasuna erakusteko egiten duzun oro, nahiz eta txiki-txikia dela iruditu, berarentzako balio handikoa dela (Lukas 21:1-4).\nJehobak ez digu, inoiz ere, egin dezakeguna baino gehiago eskatzen\n«Itxaroten nengoen bultzada»\nNola eman zion Jehobak Juneri berarengana itzultzeko indarra? Hauxe esaten digu: «Jehobari laguntza eske otoitz egiten jarraitu nuen. Orduan, errainak herrian izango zen biltzarrari buruz hitz egin zidan. Biltzarreko egun batera joatea erabaki nuen. Jainkoaren herriarekin berriro bat nintzen. Hura bai sentipen polita! Biltzar hori itxaroten nengoen bultzada zen. Orain, berriz ere, Jehoba zoriontsu zerbitzatzen ari naiz. Nire bizitzak zentzu handiagoa du. Inoiz baino hobeto, argi ikusten dut nire anai-arrebak behar ditudala eta beraien laguntza ere beharrezkoa dudala. Oraindik itzultzeko astia izana eskertzen dut».